Semua penceramah agama perlu ada tauliah mengajar
Oleh MOHD. HUSNI MOHD. NOOR

15 Mac 2023, 9:52 pm
PUTRAJAYA – Masjid dan surau di Wilayah Persekutuan hendaklah memastikan semua penceramah mempunyai Tauliah Mengajar Agama Islam Wilayah Persekutuan.
Pengarah Jabatan Agama Islam Wilayah Persekutuan (Jawi), Datuk Mohd. Ajib Ismail berkata, ia penting bagi memastikan masjid dan surau kekal sebagai zon aman dan bebas daripada sebarang pengaruh dan unsur politik kepartian.
Beliau berkata, sebagaimana sedia maklum, semua masjid dan surau di Wilayah-Wilayah Persekutuan adalah tertakluk di bawah Akta Pentadbiran Undang-Undang Islam (Wilayah-Wilayah Persekutuan) 1993 [Akta 505].
“Ia juga tertakluk kepada Kaedah-Kaedah Pentadbiran Undang-Undang Islam (Wilayah-Wilayah Persekutuan) (Jawatankuasa Kariah) 2019 dan pekeliling-pekeliling semasa.
“Peraturan dan kaedah itu bagi memastikan institusi tersebut ditadbir secara efisien dan profesional khususnya melibatkan program pengimarahan dan pengajian agama,” katanya menerusi kenyataan akhbar hari ini.
Katanya, sebarang pelanggaran terhadap ketetapan tersebut boleh dikenakan tindakan di bawah peruntukan undang-undang yang sedang berkuat kuasa. – KOSMO! ONLINE


Kakitangan kerajaan dicekup rasuah sijil kesihatan ikan arowana
Oleh MOHD YUNUS YAKKUB

15 Mac 2023, 10:02 pm
SHAH ALAM – Seorang kakitangan agensi kerajaan ditahan selepas disyaki terlibat dalam rasuah berjumlah RM1,700 dalam sijil kesihatan ikan arowana bagi tujuan eksport.
Menurut sumber, suspek lelaki berusia 40-an itu ditahan kira-kira jam 4 petang tadi ketika hadir memberi keterangan di Pejabat Suruhanjaya Pencegahan Rasuah Malaysia (SPRM) Kuala Selangor.
Kata sumber, suspek yang bertugas sebagai penolong pegawai di agensi di Lapangan Terbang Antarabangsa Kuala Lumpur (KLIA) disyaki meminta dan menerima rasuah RM1,700 daripada pengusaha syarikat pengeskport ikan.
“Wang rasuah tersebut telah dimasukkan ke akaun bank milik suspek dengan perbuatan itu dilakukan pada Disember tahun lalu.
“Ini sebagai balasan untuk membantu mengeluarkan sijil kesihatan ikan arowana bagi tujuan eksport,” katanya hari ini.
Sementara itu, Pengarah SPRM Selangor, Datuk Alias Salim mengesahkan penahanan itu dan kes disiasat mengikut Seksyen 17 (a) Akta SPRM 2009.

Jelas beliau, suspek akan dibawa ke Mahkamah Majistret Sabak Bernam pagi esok bagi mendapatkan permohonan reman. – KOSMO! ONLINE


Pekerja bunuh majikan guna gergaji rantai
Oleh KOSMO!

15 Mac 2023, 9:28 pm
BANGKOK – Seorang lelaki di Thailand ditahan selepas didakwa menggunakan gergaji rantai untuk membunuh majikannya ketika mereka bekerja bersama di sebuah ladang getah di wilayah Surat Thani, lapor laman berita Thaiger semalam.
Suspek diuji positif dadah dan polis menemui gergaji rantai beserta pisau berlumuran darah di tempat kejadian.
Seorang penduduk yang tinggal berhampiran lokasi pembunuhan memaklumkan kepada pegawai polis di Balai Polis Baan Na Derm mengenai kejadian itu pada Sabtu lalu.
Anggota  polis kemudian bergegas ke lokasi kejadian dan menangkap suspek, Worrapoj Sip-aeng, 34, ketika dia hendak melarikan diri menggunakan trak pikap.
Tubuhnya dikesan mempunyai dadah dan dia tidak dapat memberikan apa-apa maklumat kepada polis kerana keadaannya yang dipengaruhi bahan terlarang itu.
Pegawai yang menyiasat tempat kejadian mendapati mayat mangsa tertimbus di ladang getah itu dengan kesan luka besar sehingga hampir memutuskan lehernya.

Mayat mangsa dihantar ke Hospital Na Derm untuk bedah siasat. – Agensi


Lelaki maut, motosikal rempuh lori masuk simpang
Oleh ROHANA MOHD. NAWI

15 Mac 2023, 9:19 pm
JELI – Seorang lelaki maut selepas motosikal ditunggangnya merempuh sebuah lori yang sedang membelok untuk masuk ke simpang jalan di Kilometer 109, Jalan Raya Timur-Barat dekat Batu Melintang di sini hari ini.
Dalam kejadian kira-kira pukul 1.45 tengah hari itu, mangsa, Mohd. Kamaruzzaman Mohd. Noordin, 43, yang bekerja sendiri meninggal dunia akibat cedera parah pada bahagian kaki ketika menerima rawatan di Hospital Jeli di sini.
Ketua Polis Daerah Jeli, Superintendan Saari Yaacob berkata, siasatan mendapati, mangsa yang tiada lesen memandu menunggang motosikal jenis Yamaha Y15 dari arah Batu Melintang ke Jeli.
Menurutnya, pada masa sama, sebuah lori jenis Isuzu yang dipandu seorang lelaki berusia 28 tahun berada di laluan sama dan dipercayai membelok kenderaannya ke kanan di simpang jalan menuju ke Kampung Sungai Long di sini.
“Mohd. Kamaruzzaman yang berada di belakang lori itu dikatakan sedang memotong garisan berkembar terus merempuh sisi kanan lori terbabit.
“Insiden itu menyebabkan mangsa cedera parah pada bahagian kaki dan dibawa ke Hospital Jeli sebelum disahkan meninggal dunia sejam kemudian iaitu kira-kira pukul 2.45 petang,” katanya ketika dihubungi Kosmo! sebentar tadi.

Menurut Saari, siasatan lanjut mendapati, kemalangan itu berpunca daripada tindakan mangsa yang memotong di garisan berkembar.
Tambahnya, polis masih menjalankan siasatan berhubung nahas itu dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Liga Super: Selangor FC harap aksi menentang JDT ‘bebas’ kontroversi
Oleh MUHAMAD ARDIE PUTRA SUHAIMI

15 Mac 2023, 8:34 pm
SHAH ALAM – Pasukan Selangor FC mengharapkan pengadil untuk menentang Johor Darul Ta’zim (JDT) pada saingan Liga Super, Jumaat ini bersikap telus dan dapat mengawal perlawanan sebaik mungkin.
Sebagai rekod, aksi Gergasi Merah menentang JDT di Petaling Jaya tahun lalu menimbulkan sedikit kekecohan apabila beberapa keputusan pengadil telah dipertikai selain ada insiden di perkaranan stadium selepas tamat perlawanan.
Pengurus skuad Gergasi Merah, Mahfizul Rusydin Abdul Rashid berkata, pegawai perlawanan yang bakal ditugaskan dalam aksi itu nanti diharapkan sudah bersedia untuk mengadili dengan sebaiknya aksi itu nanti.
“Saya rasa perkara yang berlaku itu (insiden pengadil diserang di luar stadium) telah dijadikan sebagai pengajaran besar untuk semua pihak. Apa yang pasti, isu kepengadilan perlawanan kita serahkan kepada mereka yang berkuasa agar terus memantau prestasi pengadil-pengadil yang beraksi setakat ini.
“Sebagai pentadbir pasukan, kita berharap dan akan menyokong penuh usaha-usaha yang sedang dijalankan oleh FAM (Persatuan Bolasepak Malaysia) dalam meningkat mutu kepengadilan ini.
“Bagi aksi bertemu JDT nanti, kita pun kita tak tahu siapa yang bakal dipilih, dan harap dia boleh mengawal perlawanan dan tempo dengan baik,” katanya ketika ditemui media pada Majlis Pengenalan Rakan-Rakan Strategik musim 2023 di Pusat Latihan Selangor FC di Shah Alam petang tadi.

Mengulas lanjut, Mahfizul menyeru agar ribuan penyokong setia Merah Kuning hadir membanjiri Stadium MBPJ dalam memastikan pasukan dapat melakar keputusan positif ke atas pendahulu liga itu nanti.
“Kami harap penyokong dapat hadir ke stadium selain mahu suasana perlawanan berlangsung dengan baik dengan semangat kesukanan tinggi tanpa sebarang insiden tidak diingini berlaku,” katanya.
Selangor yang masih belum tewas dalam empat perlawanan awal musim ini mengumpul 10 mata dengan dibezakan dua mata di belakang JDT yang menghuni tangga teratas. – KOSMO! ONLINE


[VIDEO] Tiga lelaki ditahan bergaduh depan restoran di Bayan Lepas
Oleh SAFINA RAMLI

15 Mac 2023, 9:34 pm
GEORGE TOWN – Tiga lelaki tempatan ditahan polis bagi membantu siasatan berhubung insiden pergaduhan melibatkan penghantar makanan dan pelanggan yang tular di media sosial semalam.
Timbalan Ketua Polis Daerah Barat Daya, Deputi Superintendan Jafri Md. Zain berkata, penahanan lelaki berusia 44 hingga 68 tahun itu susulan laporan kejadian yang berlaku di sebuah restoran di Persiaran Bayan Indah, Bayan Lepas.
“Kes ini disiasat di bawah Seksyen 324 Kanun Keseksaan kerana mendatangkan kecederaan dengan senjata.
“Siasatan masih diteruskan bagi mengenal pasti punca kejadian sebenar, polis menasihatkan agar pengguna media sosial tidak membuat sebarang spekulasi berkaitan kes sehingga boleh menjejaskan siasatan polis,” katanya dalam kenyataan di sini malam tadi.
Semalam, Kosmo! Online memaparkan satu video tular berdurasi satu minit lima saat dipercayai berlaku di sebuah premis di George Town di sini.
Mengulas lanjut, Jafri berkata, sebelum tularnya video berkenaan, pihak polis telah menerima laporan pada pukul 2.30 petang hari sama daripada seorang lelaki berusia 66 tahun.

“Lelaki ini melaporkan mengenai pergaduhan antara pengadu dan rakannya dengan seorang penghantar makanan.
“Kejadian ini berlaku di sebuah premis restoran, Persiaran Bayan Indah, Bayan Lepas pada pukul 2 petang semalam,” katanya.
Tambahnya, pada pukul 9 malam hari yang sama, penghantar makanan berkenaan turut membuat laporan polis berhubung kejadian itu.
“Dalam kejadian tersebut, kedua-dua pengadu mengalami kecederaan pada bahagian kepala dan badan,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Juara dunia tersingkir awal All England
Oleh MUHAMMAD ZUHAILY BADLISHAH

15 Mac 2023, 10:26 pm
KUALA LUMPUR – Juara dunia, Aaron Chia-Soh Wooi Yik gagal meneruskan kemaraan ke pusingan kedua Kejohanan Badminton All England apabila tewas mengejut di tangan beregu Indonesia, Leo Rolly Carnando-Daniel Marthin.
Beregu negara di ranking kedua dunia itu tewas 18-21, 21-14, 13-21 pada aksi pusingan pertama yang berlangsung di Arena Birmingham sebentar tadi.
Kekalahan itu sememangnya langsung tidak dijangka memandangkan Aaron-Wooi Yik tidak pernah tewas kepada pasangan No.11 dunia itu dalam empat pertemuan terdahulu antara mereka.
Kali terakhir Aaron-Wooi Yik menang ke atas Carnando-Marthin adalah sewaktu Indonesia Masters tahun lalu dengan keputusan 27-25, 21-14.
Lebih malang, ini adalah kali kedua berturut-turut Aaron-Wooi Yik tewas di peringkat awal selepas turut mengalami nasib sama terkandas di pusingan kedua Terbuka Jerman minggu lalu.
Sebagai rekod, Aaron-Wooi Yik turun ke All England sebagai pilihan kedua kejohanan selain memegang status selaku juara Kejohanan Dunia yang berlangsung di Tokyo, Jepun tahun lalu. – KOSMO! ONLINE


UMNO mahu kukuh Kerajaan Perpaduan, tetap husnuzon MN
Oleh MOHD AZLI ADLAN

15 Mac 2023, 8:50 pm
KUALA NERUS – UMNO enggan memikirkan tentang kerjasama Muafakat Nasional (MN) yang pernah dirintis bersama Pas pada tahun 2019.
Presiden UMNO, Datuk Seri Ahmad Zahid Zamidi berkata, soal MN terus hidup atau terkubur bakal ditentukan oleh kepimpinan yang menerajui kedua-dua parti tersebut.
Jelas beliau, buat masa ini, UMNO mengambil sikap masih husnuzon iaitu bersangka baik terhadap kerjasama tersebut walaupun fokus parti tersebut lebih terarah untuk mengukuhkan Kerajaan Perpaduan.
“Soal Muafakat Nasional bergantung kepada siapa akan memimpin parti yang mengambil jalan untuk mufarakah (membubarkan).
“Mungkin jika ada pertukaran kepimpinan mungkin hala tuju mereka (MN) akan berubah,” katanya ketika ditemui selepas sesi pengenalan calon pemilihan UMNO peringkat Terengganu di sini hari ini.
Ahmad Zahid berkata, UMNO sentiasa berfikiran progresif demi kepentingan ummah.

Begitupun, Timbalan Perdana Menteri itu memberi gambaran hubungan UMNO dan Pas sukar untuk dipulihkan berdasarkan situasi masa kini.
“Dalam situasi sekarang, saya tidak nampak ‘itik’ yang patah kaki harus kita sambung kakinya untuk berenang.
“Biarlah dia berenang ke lautan luas dan terbang walaupun kepaknya patah,” katanya. – KOSMO! ONLINE


JPU terima 20 aduan ketidakpatuhan pemilihan sayap UMNO bahagian
Oleh MOHD AZLI ADLAN

15 Mac 2023, 8:33 pm
KUALA NERUS – Presiden UMNO, Datuk Seri Dr. Ahmad Zahid Hamidi mengesahkan menerima kira-kira 20 aduan berhubung pemilihan parti di peringkat Pemuda, Wanita, Puteri di peringkat bahagian pada Sabtu lalu.
Beliau memberi jaminan kesemua aduan tersebut bakal diteliti dan disiasat oleh Jawatankuasa Pemilihan UMNO (JPU) 2023.
“Saya telah diberitahu oleh Pengerusi Lembaga Disiplin dan Pengerusi JPU (berhubung aduan tersebut).
“Siasatan akan dilakukan secara teliti untuk memuaskan hati pengadu-pengadu berkenaan di samping berlaku adil kepada sistem sedia ada,” katanya selepas ditemui selepas sesi pengenalan calon pemilihan peringkat Terengganu di sini hari ini.
Ahmad Zahid berkata, berdasarkan maklum balas awal, pemilihan tiga sayap pada peringkat bahagian terbabit tersebut tidak mencetuskan masalah besar.
Timbalan Perdana Menteri tersebut menjelaskan kebanyakan aduan tersebut hanya melibatkan ketidakpatuhan peraturan.

“Itu akan diselesaikan, begitupun pemilihan semula akan dilakukan bagi bahagian yang terlalu bermasalah besar,” katanya.
Sebelum ini, Pengerusi JPU 2023, Tan Sri Shahrir Samad menangguhkan mesyuarat Pemuda UMNO Bahagian Titiwangsa dan Semporna selepas menerima aduan berkaitan ketidakaturan perjalanan pemilihan sayap tersebut pada Sabtu lalu. – KOSMO! ONLINE


Gadis dibunuh bapa saudara kerana enggan kahwin paksa
Oleh KOSMO

15 Mac 2023, 7:30 pm
BRADFORD – Seorang lelaki didapati bersalah membunuh anak saudaranya menggunakan pancang logam selepas mangsa enggan berkahwin dengan calon pilihan keluarganya, lapor akhbar The Sun semalam.
Pelajar bioperubatan, Somaiya Begum, 20, ditemui meninggal dunia kira-kira 1.6 kilometer (km) dari rumahnya di West Yorkshire, England, Julai tahun lalu selepas pencarian besar-besaran dilakukan oleh polis selama seminggu.
Dia ditemui dengan pancang logam jenis Bradawl sepanjang 11 sentimeter (sm) terpaku di sebelah dada kanannya di sebuah kawasan industri ringan.
Bapa saudaranya, Mohammed Taroos Khan, 52, menafikan melakukan pembunuhan tersebut tetapi dia didapati bersalah selepas perbicaraan diadakan di Mahkamah Diraja Bradford. Hukumannya akan diputuskan kemudian.
Somaiya dilaporkan tinggal bersama neneknya dan seorang lagi bapa saudaranya sebelum kematiannya.
Berdasarkan perbicaraan, Somaiya pernah diarahkan untuk berkahwin pada usia 16 tahun oleh bapanya, Yaseen Khan.

Dia dipaksa berkahwin dengan sepupunya di Pakistan tetapi mangsa menolak cadangan itu. – Agensi


ZUS Coffee sasar mencapai 330 cawangan menjelang akhir 2023
Oleh MUHAMMAD FARID AHMAD TARMIJI

15 Mac 2023, 7:08 pm
KUALA LUMPUR – Jenama kopi tempatan, ZUS Coffee, merancang untuk menambahkan jumlah cawangan fizikalnya, membawa jumlah keseluruhan cawangan di seluruh negara kepada 330 menjelang akhir 2023.
Kini, setelah hampir empat tahun beroperasi, jenama kopi yang dipacu teknologi ini mempunyai 1.5 juta pengguna dengan 500,000 pengguna aktif di aplikasi mereka iaitu ZUS App.
Selain itu, mereka juga sudah berjaya membuka 180 cawangan fizikal yang pesat beroperasi pada tahun 2022 dan dianggarkan lebih  daripada 150 cawangan baharu akan dibuka pada tahun 2023.
Dengan cawangan-cawangan baru ini, ZUS Coffee akan wujud di setiap negeri di Malaysia, termasuk stesen minyak dan lapangan terbang terpilih di seluruh negara.
Ketua Pegawai Operasi ZUS Coffee, Venon Tian berkata, mereka membina perniagaan ini dengan hasrat menawarkan kopi specialty pada  harga yang berpatutan dan mudah dari segi aksesibiliti bagi semua orang.
Menurutnya, kejelasan mesej ini mudah difahami oleh rakyat Malaysia, bahawa mereka telah melihat pengembangan pesat cawangan ZUS Coffee.

“Tahun 2023, kami akan melebihi dua kali ganda jumlah cawangan sedia ada. Ini merupakan tahun tahun kedua yang kami dapat melakukan ini.  Sepertimana kami selalu katakan, kopi bukanlah barang mewah dan ia adalah keperluan.
“Cawangan baharu kami akan menjadi lebih mudah untuk diakses oleh semua orang, daripada secawan kopi pada waktu pagi, hingga memberikan  hadiah kepada rakan sekerja setelah berakhirnya hari yang panjang, ataupun sekadar untuk berjumpa dan berbual bersama,” katanya.
ZUS Coffee Academy di Tropicana Gardens Mall diwujudkan untuk meningkatkan kemahiran dan membangunkan bakat muda.
ZUS Coffee telah bermula pada lewat tahun 2019, dengan hanya kiosk bersaiz kecil, 400 kaki persegi di Binjai, telah berjaya mengharungi  krisis pandemik tanpa pemotongan gaji terhadap pekerja dan terus berkembang pesat lebih daripada tiga tahun.
Selain itu, ZUS Coffee berharap bahawa mereka dapat menembus pasaran antarabangsa, dan bersaing dengan pesaing-pesaing yang terkemuka  pada suatu hari nanti.
Di samping cita-cita untuk menawarkan kopi specialty pada harga yang berpatutan dan mudah diakses, pengembangan itu juga memacu prinsip teras ZUS Coffee untuk mewujudkan lebih banyak peluang pekerjaan untuk rakyat Malaysia.
Pada 2022 ZUS Coffee mencipta 1,500 pekerjaan untuk rakyat Malaysia, ditambah dengan pelancaran ZUS Coffee Academy di Tropicana  Gardens Mall yang bertujuan untuk meningkatkan kemahiran dan membangunkan bakat muda.
Dengan pengembangan ini, ZUS Coffee juga akan  menggandakan bilangan pekerjaan yang dicipta.
Sementara itu, Venon berkata, sebagai jenama tempatan, mencipta peluang pekerjaan untuk rakyat Malaysia sentiasa menjadi keutamaan mereka.
“Boleh dikatakan 100 peratus pekerja kami di ZUS Coffee sekarang adalah rakyat Malaysia, dan sekaligus kami ingin berkhidmat dari segi  membantu kehidupan mereka sehabis mungkin, sama ada melalui kopi atau kerjaya.
“Pengembangan kami adalah satu tonggak penting bagi kami kerana ia membantu kami mencapai kedua-duanya,” jelasnya.
Selain daripada rancangan pengembangan, ZUS Coffee telah mengumumkan kerjasama eksklusif dengan platform penghantaran makanan  foodpanda yang bermula bulan ini.
Ini memberikan pelanggan pilihan untuk memesan kopi ZUS melalui aplikasi ZUS serta platform penghantaran foodpanda.
ZUS Coffee juga telah melancarkan menu baharu sempena persediaan menyambut bulan Ramadan iaitu Kurma Spanish Frappé
Untuk maklumat lanjut mengenai ZUS Coffee, inisiatif, dan promosi yang sedang berlangsung, sila lawati https://zuscoffee.com/


Presiden UMNO boleh digulingkan MKT
Oleh MOHD YUNUS YAKKUB

15 Mac 2023, 7:29 pm
KUALA SELANGOR – Kedudukan Presiden UMNO masih boleh digugat termasuk digulingkan sekiranya mendapat undi tidak percaya dua pertiga ahli Majlis Kerja Tertinggi (MKT).
Bekas MKT UMNO, Tan Sri Noh Omar berkata, ini melibatkan undian antara 25 MKT yang dipilih dan 12 yang dilantik bagi jawatan itu dalam parti tersebut.
Bagaimanapun, Noh mengakui perkara tersebut sukar diperolehi berdasarkan pengalamannya selama 29 tahun menjadi ahli MKT yang terpilih dalam pemilihan UMNO.
“Bukan mudah hendak mendapatkan dua pertiga kerana kita kena ingat yang bertanding 25 orang, tetapi yang dilantik pula.
“Takkan MKT yang dilantik itu hendak ikut mereka (MKT) yang dipilih. Kalau kata hendak dapatkan atau gulingkan presiden sebab MT ramai, itu mustahil. Namun boleh buat dengan dua pertiga iaitu mengikut perlembagaan,” katanya ketika ditemui pemberita selepas program Back To School anjuran Kelab Pendidikan Parlimen Tanjong Karang, hari ini.
Ketika ditanya sama ada akan kembali kepada UMNO, Noh menegaskan akan kembali sekiranya berlaku pertukaran individu yang memegang jawatan nombor satu parti itu.

“Kalau tukar saya boleh ‘come back’ (kembali) sebab dia yang pecat saya bukan Lembaga Displin dan Majlis Tertinggi (UMNO),” katanya.
Sementara itu, berhubung hala tuju politik, Noh mengakui masih mempertimbangkan ‘lamaran’ beberapa parti yang menemuinya sebelum ini.
“Tunggulah, sekarang belum ada pertandingan hebat-hebat. Saya ini ‘player’ bukan penonton, jadi kena mainlah. Bila sampai Pilihan Raya Negeri (PRN) macam Piala Malaysia, masa itu saya tiada pilihan, (pilih) team (parti) mana yang sesuai untuk main.
“Team yang saya tengok boleh bekerja, berikan semangat perjuangan, tidak pentingkan diri dan lebih mementingkan rakyat tanpa mengira kaum. Namun penting bagi saya adalah bumiputera dan kaum-kaum lain mesti bersama.
“Mana-mana parti meletakkan agama Islam sebagai utama sesuai dengan perlembagaan kita kerana Islam agama Persekutuan,” katanya. – KOSMO! ONLINE


Laos negara paling murah untuk dilawati
Oleh KOSMO

15 Mac 2023, 8:30 pm
WASHINGTON – Laos mendahului senarai sebagai negara paling murah untuk dikunjungi dengan purata perbelanjaan harian hanya AS$15 (RM67.17), lapor laman berita Thaiger semalam.
Senarai 10 buah negara itu meletakkan Turkiye di tempat kedua dengan purata perbelanjaan harian AS$23 (RM102.91).
Ia diikuti dengan Indonesia pada AS$47 (RM210.30), Thailand dengan AS$52 (RM232.67), Hungary sebanyak AS$70 (RM313.21), Costa Rica sebanyak AS$81 (RM362.43) dan Mexico dengan AS$93 (RM416.13).
Turut memasuki senarai utama adalah Republik Dominican iaitu perbelanjaan berjumlah AS$110 (RM492.19), Portugal dengan AS$116 (RM519.04) dan Greece sebanyak AS$131 (RM586.16).
Tinjauan itu dijalankan oleh majalah Kiplinger yang berpangkalan di Amerika Syarikat (AS) yang merupakan penerbit ramalan perniagaan dan nasihat kewangan peribadi AS.
Thailand dikenali mempunyai harga penginapan murah dengan purata AS$21 (RM93.96) semalam dan perbelanjaan makan berharga sekitar AS$14 sehari (RM62.64), demikian menurut majalah tersebut.

Walaupun penerbangan ke Thailand boleh menjadi agak mahal pada masa-masa tertentu dalam setahun, Kiplinger menyatakan terdapat penjimatan pada perbelanjaan lain.
Selain mesra bajet, Thailand juga terkenal dengan pantai tropika, patung Buddha dan pilihan makanan yang lazat di restoran serta pasar jalanan.
Justeru, tidak hairanlah Thailand secara konsisten menjadi negara yang paling banyak dikunjungi orang ramai di Asia Tenggara. – Agensi


Zii Jia tepati ramalan tewaskan Thammasin
Oleh MUHAMMAD HELMEE RAMLI

15 Mac 2023, 6:56 pm
KUALA LUMPUR – Perseorangan lelaki profesional negara, Lee Zii Jia tidak berdepan sebarang masalah menewaskan pemain Thailand, Sitthikom Thammasin 21-12, 21-15 pada pusingan pertama Kejohanan Badminton Seluruh England (All England) sebentar tadi.
Pada perlawanan yang berlangsung di Utilita Arena, Birmingham, pemain No.4 dunia itu turun dengan harapan cukup tinggi selepas tersingkir di pusingan kedua pada kejohanan Terbuka Jerman minggu lalu.
Meskipun bermula dengan agak perlahan di set pertama dengan membenarkan pemain lawan mendahului, namun pemain kelahiran Alor Setar, Kedah itu berjaya untuk bangkit sebelum menang 21-12 dalam tempoh 14 minit.
Memasuki set kedua, Zii Jia yang mendapat suntikan semangat hasil kemenangan awal tidak memberikan peluang kepada Thammasin apabila menguasai sebahagian besar permainan meskipun cuba diberikan saingan oleh lawan.
Walaupun Thammasin cuba untuk mengejar selepas ketinggalan 10-13, namun Zii Jia tetap fokus serta melakukan serangan demi serangan ke arah lawannya itu, sekali gus memastikan kemenangan 21-15 dalam tempoh 19 minit.
Untuk rekod, Zii Jia yang juga juara Asia pastinya mahu melangkah ke suku akhir pertama musim ini memandangkan dia sering terkandas di pusingan pertama dan kedua dalam empat kejohanan terdahulu.

Sementara itu, lawan Zii Jia di pusingan kedua esok bakal ditentukan pada pertemuan antara pemain Jepun, Kenta Nishimoto dan Brian Yang dari Kanada dalam perlawanan yang turut berlangsung hari ini. – KOSMO! ONLINE


Pengusaha bas sekolah minta pemeriksaan di Puspakom sekali setahun
Oleh NAZARUDIN SHAHARI

15 Mac 2023, 7:45 pm
SEREMBAN – Sekretariat Industri Bas Sekolah Malaysia (SIBSM) menyerahkan memorandum kepada Kementerian Pengangkutan meminta pemeriksaan bas sekolah secara berkala di Pusat Pemeriksaan Kenderaan Berkomputer (Puspakom) dilaksanakan sekali setahun berbanding setiap enam bulan ketika ini.
Presidennya, Mohd. Rofik Mohd. Yusoff berkata, kerajaan boleh memberi pertimbangan itu kerana pengusaha bas sekolah perlu menanggung kos yang tinggi setiap kali pemeriksaan dijalankan.
Beliau yang juga Pengerusi Gabungan Persatuan Pengusaha Bas Sekolah Malaysia berkata, pengusaha dikenakan bayaran RM98 untuk menjalani pemeriksaan itu, tetapi kos lebih besar sehingga RM800 untuk van dan sehingga RM2,000 untuk bas bagi penukaran alat ganti seperti pam brek dan tayar sebelum diuji.
“Lebih banyak kos perlu ditanggung jika pemeriksaan itu gagal dan pengusaha perlu membayar RM57 untuk ulangan.
“Pada masa sama, pengusaha tidak boleh menghentikan perkhidmatan kepada murid dan terpaksa menyewa bas sekolah lain dengan kos tambahan,” katanya dalam sidang akhbar selepas Majlis Perasmian Mesyuarat Agung Persatuan Pengusaha Bas Sekolah Negeri Sembilan Kali Ke-21 di sini hari ini.
Mohd. Rofik memberitahu, bas sekolah tidak boleh disamakan dengan perkhidmatan bas lain seperti bas ekspres dan bas pelancong yang bergerak hampir ke seluruh negara.

Jelasnya, bas sekolah hanya beroperasi lima hari seminggu atau 22 hari sebulan dengan radius operasi antara lima kilometer (km) sehingga 10 km.
Dalam perkembangan lain, Mohd. Rofik menjelaskan, isu tambang bas sekolah untuk sesi persekolahan tahun ini yang ditimbulkan oleh sesetengah pihak telah pun diselesaikan.
“Saya difahamkan ia telah selesai. Konsep regulasi telah digunakan yang melibatkan hanya ibu bapa dan pengusaha bas sekolah dalam menentukan tambang bas sekolah tanpa campur tangan kerajaan dan persatuan bas sekolah,” katanya tanpa mengulas lanjut. – KOSMO! ONLINE


Uyaina Arshad nafi hamil anak kedua
Oleh LIA OTHMAN

15 Mac 2023, 7:30 pm
KUALA LUMPUR – Pengacara dan pelakon Uyaina Rashid menafikan khabar angin dirinya kini sedang hamil anak kedua.
Uyaina atau nama sebenarnya Saidatul Naseha Uyaina Arshad, 31, berkata, dia akan berkongsi berita gembira tersebut jika benar berlaku.
“Sejak kebelakangan ini ramai yang tanya saya tentang kehamilan. Lebih-lebih lagi bila ada selebriti lain yang berbadan dua, jadi orang turut bertanya kepada saya.
“Jangan risau, jika ada berita baik saya akan kongsi kepada semua. Jika ada khabar gembira pasti saya akan cerita. Buat masa ini saya belum hamil lagi,” ujarnya pada majlis pertunjukan fesyen jenama Ariani, Layar Raya 2023 di Pusat Konvensyen Kuala Lumpur (KLCC), semalam..
Sementara itu tambah pelakon drama Perempuan Tanpa Dosa berkenaan, jadual kerjanya semakin padat, justeru dia tidak merancang untuk menambah cahaya mata dalam masa terdekat.
“Boleh dikatakan merancang juga. Anak pertama saya baru enam bulan dan jadual seni saya agak padat tahun ini, sekarang saya belum menerima tawaran lakonan.

“Tawaran berlakon itu ada tapi saya masih menapis dan mencari skrip yang berbaloi. Banyak yang perlu dipertimbangkan selepas bergelar ibu dan isteri.
“Kalau boleh saya mahu sesuatu yang berbaloi untuk kembali ke set penggambaran. Saya tak nak lakukan sesuatu yang buat penat sahaja,” ujarnya.
Dalam pada itu, Uyaina meluahkan rasa syukur dipilih menjadi wajah Ariani untuk tahun ketiga.
Selain Uyaina, Datin Lisa Surihani dan Bella Dally juga turut dilantik sebagai duta jenama tersebut. – KOSMO! ONLINE


Mainkan hati orang? Saya tak sekejam itu – Khai Bahar
Oleh NUR AL-FAIRUZA SYARFA NOR SAIDI

15 Mac 2023, 7:00 pm
KUALA LUMPUR – Penyanyi Khai Bahar tampil menjelaskan situasi sebenar selepas namanya terpalit dengan dakwaan mempermainkan hati seorang wanita seperti yang didedahkan pengguna Twitter sekitar bulan lalu.
Jelas pemilik nama sebenar Muhammad Khairul Baharuddin, 29, itu, dia sudah pun menyelesaikan isu tersebut secara baik dengan pihak yang terlibat.
“Kontroversi yang terjadi sebelum ini adalah salah faham sahaja. Apabila baca ciapan tersebut saya pun terkejut dan terus selesaikan secara baik.
“Saya tidak mahu salahkan siapa-siapa dan dia pun sudah padam ciapan tersebut.
“Apa yang penting saya tidak mahu ada masalah dengan orang dan alhamdulillah perkara tersebut sudah pun selesai,” katanya ketika ditemui di majlis sidang akhbar Majlis Buka Puasa Bersama Khai Bahar, semalam.
Ditebak mengenai keadaannya ketika berdepan dakwaan berat sebegitu, Khai mengakui dia berasa keliru dan tertanya-tanya mengapa dirinya yang harus menelan tuduhan tersebut.

“Apabila jadi sebegini, saya jadi keliru seperti otak ‘berterabur’ seketika. Semasa terjadi saya persoalkan kenapa jadi begini dan terfikir tidak mungkin saya sekejam itu.
“Saya juga ada hati dan perasaan seperti orang lain. Namun, perkara pun sudah selesai cara baik,” ujar penyanyi lagu Bayang itu.
Biarpun begitu, penyanyi yang pernah menyertai rancangan Immortal Songs Malaysia itu mengakui dia sememangnya mengenali wanita yang membuat dakwaan tersebut.
“Saya kenal individu tersebut, cuma ada salah faham yang terjadi antara kami.
“Kalau perkara tersebut dari salah sendiri, saya akan minta maaf tetapi jika sebaliknya saya akan selesaikan dengan cara baik,” jelasnya.
Meskipun nama terpalit secara tiba-tiba, Khai tidak menyesal dengan apa terjadi dan menganggap apa yang berlaku sebagai pengajaran supaya lebih berhati-hati selepas ini dalam berbicara.
“Saya tidak menyesal dengan perkara yang sudah berlaku cuma akan lebih berhati-hati selepas ini.
“Banyak juga teguran diterima daripada keluarga dan rakan-rakan menasihati agar jangan terlalu berkata-kata manis.
“Saya pula jenis cepat mesra dan rapat dengan seseorang jika mereka selesa bersama saya tetapi saya akan lebih berhati-hati selepas ini,” katanya lagi.
Sebelum ini, nama Khai memanas dalam Twitter selepas seorang wanita tidak dikenali memuat naik ciapan mendakwa penyanyi itu mempermainkan hati rakannya.
Wanita berkenaan turut mendakwa Khai meninggalkan rakannya tanpa alasan selepas menabur janji manis. – KOSMO! ONLINE


KPM: Tidak perlu pakaian seragam jika terkesan
Oleh Abdul Rahman Razali

15 Mac 2023, 8:17 pm
KPM: Tidak perlu pakaian seragam jika terkesan | 15 MINIT MMTV 15 MAC 2023


Bekas pemandu van syarikat dijel 3 bulan halang tugas polis
Oleh NOR AINNA HAMZAH

15 Mac 2023, 6:36 pm
JEMPOL – Padah halang tugas polis selepas terlibat dalam kemalangan maut, seorang pemandu van dijatuhkan hukuman penjara tiga bulan dan denda RM1,500 di Mahkamah Majistret Bahau, di sini, hari ini.
Mahkamah turut menetapkan tertuduh dikenakan hukuman penjara selama tiga bulan jika gagal menjelaskan bayaran denda tersebut.
Tertuduh, S. Kannadasasan, 45, dikenakan hukuman itu selepas mengaku bersalah atas pertuduhan yang dibacakan oleh jurubahasa mahkamah di hadapan Majistret Norshazwani Ishak.
Berdasarkan pertuduhan, pada 8 Mac lalu kira-kira pukul 10.10 pagi di tepi jalan kawasan Ladang Bahau, tertuduh telah dengan sengaja menghalang penjawat awam iaitu pegawai polis daripada menjalankan fungsi awamnya.
Oleh itu, tertuduh telah didakwa di bawah Seksyen 186 Kanun Keseksaan yang membawa hukuman penjara sehingga dua tahun atau denda maksimum RM10,000 atau kedua-duanya.
Mengikut fakta kes, selepas kemalangan maut di jalan perkampungan Palong 4, 5, 6, pemandu van tersebut telah melarikan diri ke arah Palong 7, 8.

Setiba di simpang Palong 6, 9 suspek telah berselisih dengan anggota Balai Polis Rompin yang ketika itu sedang membuat rondaan.
Atas hebahan maklumat daripada DCC Jempol, anggota Balai Polis Rompin bersama kereta peronda telah mengejar kenderaan tertuduh dan mengarahkannya berhenti, tetapi tertuduh enggan mematuhi arahan polis lalu terus memecut kenderaannya sehingga van tertuduh berjaya dipintas berhampiran Ladang Bahau.
Terdahulu, Timbalan Pendakwa Raya, Ahmad Loqman Hakim Ahmad Khairie dalam hujahannya memohon mahkamah menjatuhkan hukuman yang setimpal sebagai pengajaran bukan hanya kepada tertuduh, bahkan kepada orang awam yang lain untuk menghormati penjawat awam dalam menjalankan tugas. – KOSMO! ONLINE


Kamera ‘dashcam’ rakam kelibat ‘hantu’ tengah lebuh raya
Oleh KOSMO!

15 Mac 2023, 6:30 pm
PHOENIX, Arizona – Kamera papan pemuka (dashcam) sebuah lori merakam imej lembaga didakwa hantu sedang terapung di sebuah lebuh raya negeri Arizona, Amerika Syarikat (AS), lapor portal berita MailOnline semalam.
Ketika kejadian, William Church sedang memandu lorinya menyusuri Lebuh Raya Beeline yang juga dikenali sebagai Laluan Negeri 87 pada 11 Mac lalu apabila dia melihat satu lembaga menyeramkan berjalan di tepi lebuh raya itu sekitar pukul 2.30 pagi (waktu tempatan).
Dia memandu lori berkenaan berseorangan ketika melalui lebuh raya tanpa tiang lampu antara bandar Phoenix dan Payson serta menyedari lembaga tersebut hanya berdiri di tepi laluan berkenaan.
“Anda boleh melihat garisan (lebuh raya) menembusi kaki lembaga itu,” kata Church.
Berdasarkan klip video berdurasi enam saat itu, ia memaparkan satu lembaga misteri seolah-olah muncul dari udara nipis tetapi kemudian menghilang dari lebuh raya tersebut.
“Saya rasa ia bukan cahaya silau. Ia berpusat di satu tempat. Amat menyeramkan!”  komen seorang pengguna di laman YouTube. – Agensi


Pejabat Perdana Menteri ambil tindakan pihak salah guna nama, kedudukan
Oleh MOHD RIDZAUDDIN ROSLAN dan HARRITH HISHAM

15 Mac 2023, 6:13 pm
PETALING JAYA – Mana-mana pihak yang secara sengaja menyalahgunakan nama atau kedudukan Pejabat Perdana Menteri bagi tujuan tertentu boleh dikenakan tindakan undang-undang.
Pejabat Perdana Menteri dalam kenyataan berkata, tindakan sedemikian adalah amat tidak bertanggungjawab.
“Ia sekali gus memberi imej negatif kepada kredibiliti Pejabat Perdana Menteri dan institusi kerajaan,” katanya hari ini.
Justeru, pihak Pejabat Perdana Menteri tidak akan teragak-agak untuk mengambil tindakan lanjut termasuk melibatkan sudut perundangan terhadap pihak yang terlibat.
Difahamkan, kenyataan itu dipercayai merujuk kepada isu dilontarkan Ahli Parlimen Ayer Hitam, Datuk Seri Dr. Wee Ka Siong mendakwa menerima ugutan daripada individu bernama ‘Deepak’ berkaitan isu telur import dari India.
Presiden MCA yang mendedahkan perkara itu di Dewan Rakyat hari ini berkata, individu berkenaan menelefonnya semalam dan mendakwa telah berbincang dengan PMO.

Lelaki tersebut juga mendesak beliau membetulkan kenyataan yang dibuat di Dewan Rakyat mengenai isu import telur dari India. – KOSMO! ONLINE


Polis rakam keterangan barisan pelakon filem Mentega Terbang
Oleh AZMI NORDIN

15 Mac 2023, 6:01 pm
KUALA LUMPUR – Pelakon remaja, Syumaila Salihin memegang watak sebagai Aisyah dalam filem kontroversi Mentega Terbang antara enam orang pelakon serta penerbit yang dipanggil pihak polis untuk memberikan keterangan, semalam.
Setiausaha Polis Diraja Malaysia (PDRM), Datuk Noorsiah Mohd. Saadudin berkata, pihaknya telah memanggil kesemua individu tersebut pada pukul 1 tengah hari di Bukit Aman.
“Kami telah mengambil rakaman percakapan penerbit dan enam orang pelakon filem tersebut di pejabat Unit Siasatan Jenayah Terkelas (USJT), Jabatan Siasatan Jenayah Bukit Aman.
“Kes masih dalam siasatan pihak USJT dan sebarang perkembangan akan dimaklumkan kelak,” katanya dalam kenyataan hari ini.
Terdahulu, PDRM mengambil keterangan pengarah dan seorang pelakon filem kontroversi Mentega Terbang selepas menerima sebanyak lapan laporan polis serta satu kertas siasatan telah dibuka.
Kes tersebut disiasat oleh USJT, D5 Bukit Aman di bawah Seksyen 298A dan Seksyen 505 (b) Kanun Keseksaan serta Seksyen 233 Akta Komunikasi dan Multimedia 1998.

Sementara itu, Jabatan Kemajuan Islam Malaysia (Jakim) mendapati kandungan filem Mentega Terbang terdapat pertentangan yang jelas dengan akidah dan cara kehidupan umat Islam di Malaysia yang beraliran Mazhab Syafie.
Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dipetik berkata, Jakim akan mengemukakan ulasan secara terperinci kepada Suruhanjaya Komunikasi dan Multimedia Malaysia (MCMC), agar tindakan dapat diambil berpandukan undang-undang sedia ada.
Dalam pada itu, organisasi bukan kerajaan (NGO) turut tampil membuat laporan polis terhadap penerbitan filem kontroversi Mentega Terbang kerana didakwa mengandungi adegan yang mengganggu akidah umat Islam di negara ini. – KOSMO! ONLINE


Elisya Sandha kecewa dituduh bermasam muka dengan mentua
Oleh NUR EMIRA SAIZALI

15 Mac 2023, 5:51 pm
PETALING JAYA – Hanya kerana berpindah ke rumah sendiri, pelakon Elisya Sandha kecewa apabila dilemparkan tuduhan bermasam muka dengan ibu mentuanya yang juga penerbit Sheila Rusly.
Menurut pemilik nama penuh Nur Elisya Sandha Hassan, 24, keputusannya untuk bersuara kerana ibu bapa mentuanya melahirkan rasa sedih dengan dakwaan tidak berasas tersebut.
“Saya bersuara sebab mereka (mentua) bertanya mengenai hal tersebut. Siapa yang tidak kecewa apabila dilemparkan tuduhan sebegitu.
“Pelik dengan perangai segelintir individu sebegitu. Apabila duduk di rumah mentua, tanya bila hendak pindah.
“Sudah pindah, tuduh bergaduh pula, ada sahaja yang tidak kena di mata mereka,” katanya kepada Kosmo! Online baru-baru ini.
Dalam pada itu, pelakon drama Serpihan Sayang itu turut dinasihati suaminya, Uzair Haqimy agar tidak melayan komen-komen negatif netizen.

“Memang ada beritahu suami, saya tertekan dengan dakwaan tersebut tetapi dia pesan supaya jangan peduli dan fokus kepada kehidupan sendiri.
“Setiap orang mahukan kehidupan berkeluarga sendiri begitu juga saya.
“Apabila sudah mendirikan rumah tangga, pastilah mahu menetap di rumah sendiri dan berdikari, jadi dakwaan saya bergaduh dengan mentua itu tidak pernah wujud,” ujarnya.
Katanya, tuduhan sebegitu memberi kesan emosi terhadap ibu bapa mentuanya dan menganggap hal tersebut sebagai fitnah.
“Kalau diikutkan saya mahu biarkan sahaja apa orang nak cakap sebab kalau dilayan memang akan berlarutan.
“Namun, apabila nama ibu bapa mentua terkait, memang beri kesan emosi kepada mereka. Selepas berkahwin, mereka antara individu penting dalam hidup saya,” ujarnya lagi.
Baru-baru ini, Elisya bengang dengan tindakan segelintir pencipta kandungan digital dalam YouTube yang menulis tajuk berbaur fitnah dengan menuduh dia dan keluarga mentua bermusuhan.
Semuanya gara-gara dia yang sebelum ini tinggal bersama mentua selama 10 bulan dia memilih menetap di kediaman sendiri bersama suami dan anaknya, Bunga Elhaq.
Untuk info, Elisya berkahwin dengan Uzair yang merupakan anak sulung Sheila dan Jinggo pada 21 Ogos 2021.
Pasangan itu kemudian dikurniakan cahaya mata sulung, Bunga Elhaq yang dilahirkan pada 18 Jun 2022. – KOSMO! ONLINE


Cik B makin tunjuk ciri kelakian? Ini jawapan Vida
Oleh MOHD. HAIKAL ISA

15 Mac 2023, 6:30 pm
KUALA LUMPUR – Usahawan sensasi, Datuk Seri Vida berlapang dada apabila sebilangan pihak menyifatkan anak daranya, Cik B kian menunjukkan sifat atau imej kelakian.
Pemilik nama sebenar Hasmiza Othman, 52, itu bagaimanapun mempertahankan anaknya dengan berkata, imej Cik B sekarang yang berambut pendek disebabkan kondisi rambut yang mudah gugur.
Vida juga berkata, barangkali persekitaran dan faktor sekeliling Cik B membuatkan dirinya sedikit ‘ganas’ berbanding remaja perempuan lain.
“Mungkin persekitaran Cik B yang ada adik lelaki ganas dan main bertumbuk-tumbuk dengan adiknya membuatkan dirinya seperti apa yang kalian lihat sekarang.
“Cik B juga seorang yang sangat bersikap melindungi (protective) akhirnya menyebabkan dia sedemikian sekarang. Dia jadi macam ‘ganas’ sikit.
“Imej rambut pendek dia sekarang ini bukan suka-suka tapi sebab (rambut) mudah gugur. Saya sendiri ada potong rambut dia tapi jadi tak elok. Itu yang dia pendekkan terus,” katanya kepada Kosmo! Online, baru-baru ini.

Sementara itu, Cik B atau nama lengkapnya, Nur Edlynn Zamileen Muhammad Amin bakal melanjutkan pelajaran ke Amerika Syarikat tidak lama lagi biarpun mempunyai impian yang besar untuk menjadi seorang penyanyi rap.
“Saya tak kisah kalau Cik B nak jadi penyanyi rap tapi pelajaran nombor satu. Selepas ini, mungkin dia akan sambung pelajaran di AS.
“Saya tak nak dia jadi usahawan macam saya jual produk. Cik B suka bidang teknologi informasi (IT). Tak tahu lagi universiti pilihannya tapi apa dia nak, saya akan cuba usahakan.
“Kalau boleh saya nak dia belajar setinggi yang boleh. Lepas dah dapat ijazah dia boleh pulang ke Malaysia dan buat apa yang dia mahukan. Saya akan beri sokongan sepenuhnya asalkan memberi manfaat,” katanya lagi.
Terbaharu, Cik B muncul dengan single kedua selepas Tolonglah berjudul Doakan yang merupakan hasil ciptaan penuh oleh dirinya. – KOSMO! ONLINE


KPM meterai Kod Sukan Selamat dengan KBS minggu depan
Oleh MOHD. HUSNI MOHD. NOOR

15 Mac 2023, 6:50 pm
PUTRAJAYA – Kementerian Pendidikan (KPM) akan memeterai Kod Sukan Selamat dengan Kementerian Belia dan Sukan (KBS) minggu depan bagi memastikan ekosistem sukan lebih selamat dalam kalangan murid sekolah.
Menterinya, Fadhlina Sidek berkata, apabila dimeterai kelak, kod sukan itu akan terpakai untuk semua kejohanan sukan anjuran KPM.
Beliau berkata, kementerian akan memberi komitmen penuh kepada kod sukan itu bagi memastikan ekosistem selamat untuk murid bersukan selain dilindungi daripada sebarang bahaya seperti gangguan seksual dan buli.
“Saya dimaklumkan intipati kod sukan selamat itu berdasarkan kod olimpik merangkumi banyak aspek termasuk etika, hubungan, peranan ibu bapa dan komuniti sukan secara keseluruhan.
“Kod sukan itu juga berkait rapat dengan akses untuk membuat aduan sekiranya ada kes-kes gangguan seksual, buli dan sebagainya,” katanya pada sidang akhbar ketika ditemui pada Majlis Pelancaran Takwim Kejohanan Majlis Sukan Sekolah Malaysia (MSSM) Tahun 2023 di sini, hari ini.
Sebelum ini, KBS mengumumkan akan memperkenalkan Kod Sukan Selamat yang merangkumi aspek keselamatan gangguan seksual, buli dan keganasan.

Dalam perkembangan lain, Fadhlina berkata, kejohanan MSSM 2023 akan dilaksanakan secara empat fasa dan dimulakan dengan Kejohanan merentas desa di Kelantan pada 15 Julai depan.
Selain itu, katanya, 16 sukan lain akan dikelolakan dalam fasa dua (25 hingga 30 Ogos 2023) manakala enam sukan lagi di fasa tiga (19 hingga 23 September 2023).
“Seperti kebiasaannya, kejohanan olahraga yang disifatkan sebagai acara kemuncak akan menutup tirai kejohanan MSSM pada 15 hingga 19 Oktober 2023.
“KPM menyasarkan penyertaan seramai 19,232 orang termasuk murid, jurulatih, pengurus dan pegawai kontinjen Majlis Sukan Negeri merangkumi kumpulan umur bawah 12 tahun, bawah 15 tahun dan bawah 18 tahun,” katanya. – KOSMO! ONLINE


5 pekerja ladang warga India edar dadar dihukum gantung
Oleh NOR SHAFAWATI YUP

15 Mac 2023, 5:42 pm
SEREMBAN – Lima pekerja ladang warga India dijatuhi hukuman mati oleh Mahkamah Tinggi di sini hari ini atas kesalahan mengedar dadah jenis methamphetamine dan ketamine seberat lebih empat kilogram (kg).
Hakim Datuk Azizul Azni Adnan menjatuhi hukuman itu ke atas Radhakrishnan Syam, Fazil Farook, Sainulabdeen Siyad, Abdul Kalam Sajeev dan Salim Sabeer selepas pihak pendakwaan berjaya membuktikan kes prima facie di akhir kes pembelaan.
Mereka yang berusia 30 hingga 44 tahun itu didakwa mengedar methamphetamine seberat 1.51 kg dan 2.79kg ketamine pukul 6.30 petang di Kawasan Takau Mukim Linggi, Port Dickson pada 3 Ogos 2018.
Kesemua tertuduh didakwa mengikut Seksyen 39B(1)(C) Akta Dadah Berbahaya 1952 yang membawa hukuman mati atau penjara seumur hidup dan 15 kali sebatan.
Dalam pada itu, kesemua tertuduh turut dihukum penjara empat tahun atas pertuduhan memiliki bahan mengandungi racun ‘pseudoephedrine’ di lokasi dan masa sama.
Pendakwaan dibuat mengikut Seksyen 9(1)Akta Racun 1952 dan dibaca bersama Seksyen 34, Kanun Keseksaan yang membawa hukuman denda tidak melebihi RM10,000 atau penjara tidak lebih empat tahun atau kedua-duanya.

Pendakwaan dikendalikan Timbalan Pendakwa Raya, Ala’uddin Baharom dan Husni Fairos Ramly manakala kesemua tertuduh diwakili peguam Datuk Hariharan Tara Sing.
Hariharan ketika ditemui selepas prosiding memberitahu, pihaknya akan memfailkan rayuan berhubung keputusan ke atas anak guamnya. – KOSMO! ONLINE


Kadar fitrah negeri Johor RM7 dan RM13
Oleh MOHAMAD FAIZAL HASHIM

15 Mac 2023, 5:33 pm
JOHOR BAHRU – Mesyuarat Jawatankuasa Fatwa Negeri Johor telah menetapkan kadar Zakat Fitrah pada tahun ini yang meningkat sedikit berbanding tahun lalu pada kadar harga RM7 dan RM13.
Pengerusi Jawatankuasa Hal Ehwal Islam negeri, Mohd. Fared Mohd. Khalid berkata, penetapan kadar fitrah ini berdasarkan kepada harga beras mengikut gred dan jenis yang dimakan kebanyakan penduduk Islam di negeri ini.
Beliau berkata, jumlah itu terdapat peningkatan kadar fitrah berbanding pada tahun lalu iaitu RM7 dan RM10.
“Kadar zakat itu berdasarkan harga beras mengikut gred dan jenis yang dimakan pada kadar satu gantang Baghdad bersamaan 2.6 kilogram beras.
“Kadar Zakat Fitrah RM7 seorang adalah untuk umat Islam yang menjadikan makanan harian beras jenis ‘super’ tempatan dan ia adalah kadar wajib minima sebagaimana diputuskan.
“Manakala kadar RM13 seorang adalah bagi umat Islam yang menjadikan makanan hariannya beras selain daripada jenis ‘super’ tempatan seperti beras wangi, beras basmathi dan lain-lain,” katanya.

Beliau berkata demikian pada sidang akhbar pengumuman Kadar Zakat Fitrah bagi tahun 1444H/2023M di Hotel Holiday Villa, di sini hari ini.
Mohd. Fared turut mengumumkan bahawa Majlis Agama Islam Negeri Johor (MAINJ) juga akan memberikan bantuan hari raya kepada golongan asnaf dengan kadar RM14.22 juta. – KOSMO! ONLINE


Tiga negeri diramal hujan lebat malam ini
Oleh TUAN NURHIDAYAH TUAN AB.GHANI

15 Mac 2023, 6:27 pm
PETALING JAYA – Amaran ribut petir, hujan lebat dan angin kencang telah dikeluarkan terhadap tiga negeri sehingga pukul 8 malam ini.
Jabatan Meteorologi Malaysia (MetMalaysia) menerusi laman Facebook rasminya berkata, hujan lebat dijangka di negeri Perak melibatkan Kampar, Batang Padang dan Muallim.
“Bagi Sarawak, cuaca buruk berkenaan diramal sekitar Kuching, Serian, Samarahan (Simunjan) dan Limbang.
“Sementara di Sabah, kawasan yang terlibat adalah di sekitar Pedalaman (Sipitang dan Beaufort),” katanya.
Katanya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter (mm) per jam yang hampir atau dijangka berlaku melebihi sejam. – KOSMO! ONLINE


DUN Kedah luluskan RUU larang wakil rakyat lompat parti
Oleh MOHD. RAFIE AZIMI

15 Mac 2023, 5:06 pm
ALOR SETAR – Dewan Undangan Negeri (DUN) Kedah hari ini meluluskan Rang Undang-Undang (RUU) Enakmen Undang-Undang Tubuh Kerajaan Kerajaan Kedah Darul Aman (Pindaan) 2023 berkaitan larangan wakil rakyat melompat parti.
Keputusan itu diumumkan Speaker DUN Kedah, Datuk Juhari Bulat selepas proses pengundian RUU dijalankan sebentar tadi.
Kesemua Ahli Dewan Undangan Negeri (ADUN) yang hadir secara sebulat suara menyokong pindaan rang undang-undang itu yang dibentangkan Menteri Besar, Datuk Seri Muhammad Sanusi Md. Nor.
Terdahulu terdapat lima ADUN yang mengambil bahagian dalam perbahasan berkaitan RUU tersebut yang didahului Ketua Pembangkang, Datuk Zamri Yusuf (PH-Suka Menanti), Datuk Seri Mukhriz Mahathir (Pejuang-Jitra), Mohd. Azam Abd. Samat (PN-Sungai Limau), Datuk Norsabrina Mohd. Noor (BN-Bandar Baharu) dan Datuk Amiruddin Hamzah (Pejuang-Anak Bukit).
Zamri dalam perbahasannya menyifatkan RUU tersebut merupakan permulaan sangat bermakna dan bersejarah buat negeri ini.
“Kesannya akan memberi pengertian mendalam kepada bentuk moral dan integriti kerana kalangan ADUN tidak boleh lagi melompat, menjual maruah atau khianat sesuka hati dan pindaan ini juga secara tidak langsung mampu menangani gejala yang menjurus kepada keyakinan pengundi,” katanya.

Mukhriz yang bangun selepas itu menyifatkan RUU berkenaan perlu diluluskan kerana ia akan menjadi sebahagian daripada proses penambahbaikan demokrasi di negeri ini.
“Lebih-lebih lagi apabila amalan lompat parti kian menjadi-jadi tidak hanya di Parlimen, malah di negeri-negeri lain. Tindakan meluluskan RUU ini akan membantu meningkatkan keyakinan orang ramai khususnya anak muda yang baru mengenali politik,” katanya. – KOSMO! ONLINE


Polis nafi tuduhan Radja, terima RM10,000 sebagai jaminan
Oleh MOHD SHARKAWI LONDING

15 Mac 2023, 5:18 pm
JOHOR BAHRU – Polis menafikan dakwaan Radja Band bahawa pihaknya menerima wang RM10,000 sebagai jaminan untuk melepaskan dua suspek yang didakwa membuat ugutan jenayah terhadap kumpulan muzik dari Indonesia itu.
Ketua Polis Johor, Datuk Kamarul Zaman Mamat berkata, tindakan melepas dan membebaskan dua suspek itu dengan jaminan adalah perkara biasa dalam siasatan pihaknya.
Beliau berkata, pihaknya tetap akan menyiasat dakwaan ahli kumpulan itu sekiranya benar wujud sebarang salah laku termasuk elemen salah guna wang seperti yang didakwa.
“Jamin polis bukan memberi wang kepada polis, saya dapat bercakap dengan Radja sebentar tadi dan dia mengucapkan terima kasih,”katanya pada sidang akhbar di Markas Pasukan Polis Marin (PPM) Wilayah Dua, Tampoi di sini hari ini.
Menurut Kamarul Zaman, kes itu dianggap selesai setelah individu yang didakwa mengugut Radja didakwa di Mahkamah Sesyen Johor Bahru pagi tadi.
Terdahulu, dalam sebuah video temuramah kumpulan itu bersama media, ahli kumpulan tersebut mendakwa dua suspek utama kes itu yang ditahan dilepaskan selepas membayar kepada jaminan polis sebanyak RM10,000.

Polis sebelum ini menahan dua lelaki di Ibu Pejabat Polis Daerah Johor Bahru Selatan pada 12 Mac lalu bagi membantu siasatan kes ugutan jenayah terhadap ahli kumpulan itu.
Lelaki tempatan berusia 37 tahun dan lelaki warga asing berusia 48 tahun itu ditahan selepas ahli kumpulan berkenaan membuat laporan pada hari sama.
Sebelum ini, Radja Band mendakwa menerima ancaman bunuh serta dilemparkan kata-kata kesat selepas konsert di Stadium Tertutup Arena Larkin pada 11 Mac lalu dipercayai berpunca akibat salah faham antara kumpulan tersebut dengan pihak penganjur. – KOSMO! ONLINE


Tiada paksaan untuk jual Menu Rahmah
Oleh TUAN NURHIDAYAH TUAN AB.GHANI

15 Mac 2023, 4:57 pm
SUBANG JAYA – Kementerian Perdagangan Dalam Negeri dan Kos Sara Hidup (KPDN) telah berjumpa dengan pengusaha kedai makanan di Bayan Lepas susulan dakwaan pihak tersebut mengalami kerugian selepas memperkenal Menu Rahmah.
Menterinya, Datuk Seri Salahuddin Ayub berkata, kementeriannya tidak pernah memaksa mana-mana perniagaan, pengusaha dan pemain industri makanan baik besar mahupun kecil untuk melibatkan diri di dalam penjualan Menu Rahmah.
“KPDN tidak memaksa peniaga untuk menjual Menu Rahmah. Kita panggil mereka yang ada kedai, yang ada nama.
“Di samping mereka menjual menu premium mereka, ada satu menu yang disumbangkan. Itu konsepnya,” katanya pada sidang akhbar selepas pelancaran kempen Klasiknya Raya di Mydin Subang Jaya.
Katanya, beliau telah meminta pegawainya berjumpa dengan pengusaha terbabit sekali gus membantunya.
“Sesiapa yang mahu laksanakan jualan Menu Rahmah ini, mereka boleh buat.

“Kita menerima banyak respon positif daripada peniaga-peniaga kecil dan Menu Rahmah ini turut dilihat sebagai ‘enjin ekonomi’,” katanya.
Terdahulu media melaporkan, seorang pemilik restoran di Jalan Bukit Kecil, Bayan Lepas di Pulau Pinang mendakwa terpaksa menghentikan jualan Menu Rahmah selepas dikatakan tidak mendapat sambutan.  – KOSMO! ONLINE


Sidang DUN: Melaka tolak telur dari India
Oleh MUHAMMAD SHAHIZAM TAZALI

15 Mac 2023, 5:14 pm
MELAKA – Telur import dari India tidak akan dibawa masuk untuk pasaran negeri ini kerana pengeluaran telur di peringkat domestik telah mencukupi.
Pengerusi Jawatankuasa Kemajuan Desa, Pertanian dan Industri Asas Tani Melaka, Datuk Abdul Razak Abdul Rahman berkata, sebanyak enam juta biji telur dihasilkan setiap hari dan jumlah itu mencukupi untuk kegunaan domestik.
“Kita tidak ada masalah dengan bekalan telur malah pengeluaran di negeri ini mencukupi untuk kegunaan domestik dan setiap hari sebanyak enam juta telur dihasilkan, jadi kita memang tidak akan menerima (telur import),” katanya.
Beliau berkata demikian ketika sesi pertanyaan-pertanyaan lisan pada Sidang Dewan Undangan Negeri (DUN) Melaka di Seri Negeri, Ayer Keroh di sini, hari ini.
Abdul Razak menjawab pertanyaan tambahan daripada Dr. Mohd. Aleef Yusof (PN-Sungai Udang) mengenai pendirian kerajaan untuk membawa masuk telur import dari India bagi kegunaan domestik.
Tambahnya, Melaka juga mampu menampung keperluan negeri-negeri lain melalui lebihan penghasilan telur yang ada. – KOSMO! ONLINE


SPRM bongkar penyelewengan sukuk RM596 juta
Oleh MOHD RIDZAUDDIN ROSLAN

15 Mac 2023, 5:10 pm
PUTRAJAYA – Suruhanjaya Pencegahan Rasuah Malaysia (SPRM) menahan empat individu bagi membantu siasatan berhubung penyelewengan perjanjian sukuk bernilai RM596 juta.
Difahamkan, perjanjian itu bagi melaksanakan projek berkaitan pendaftaran, pengambilan dan penyimpanan biometrik pekerja asing di sebuah kementerian.
Keempat-empat suspek lelaki berusia antara 40 hingga 55 tahun itu telah ditahan lewat petang semalam di Ibu Pejabat SPRM Putrajaya.
Susulan itu, tiga daripada empat suspek tersebut telah direman selama tiga hari bermula hari ini sehingga 17 Mac.
Perintah itu dikeluarkan selepas Majistret Irza Zulaikha Rohanuddin membenarkan permohonan reman oleh SPRM di Mahkamah Majistret Putrajaya hari ini.
Sementara itu, seorang lagi suspek dilepaskan dengan jaminan SPRM.

Menurut sumber, suspek-suspek berkenaan merupakan pengarah, ketua pegawai kewangan dan seorang pemegang saham bagi tiga buah syarikat yang terlibat secara langsung dalam membangunkan sistem berkenaan.
“Sukuk tersebut telah diuruskan oleh sebuah bank tempatan bagi membiayai projek berkaitan dan semua perbelanjaan serta hasil projek perlu dimasukkan ke dalam satu akaun khas ditetapkan.
“Bagaimanapun, akaun khas itu kemudiannya ditukarkan kepada akaun lain dipercayai sengaja diwujudkan pada awal 2022 disyaki bagi mengelakkan pembayaran semula prinsipal dan keuntungan kepada pemegang-pemegang sukuk,” katanya tadi.
Difahamkan, perjanjian konsesi antara kerajaan dan syarikat dilantik telah dimeterai pada Julai 2011 dengan tempoh selama 12 tahun.
Sukuk itu dijangkakan mencapai tempoh matang pada Mei 2023.
Tindakan membenarkan syarikat terbabit untuk mewujudkan satu akaun lain akan menyebabkan kerugian jutaan ringgit terhadap pemegang sukuk.
Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan penahanan tersebut, namun enggan mengulas lanjut. – KOSMO! ONLINE


Lengan kanan hampir putus diserang kuda belang peliharaan
Oleh KOSMO

15 Mac 2023, 5:30 pm
COLUMBUS, Ohio – Seorang lelaki cedera apabila kuda belang peliharaannya menerkam lengan kanannya sehingga hampir putus, menyebabkan polis terpaksa menembak haiwan itu sehingga mati Ahad lalu, kata pihak berkuasa seperti dilaporkan Mailonline semalam.
Serangan ngeri itu berlaku sekitar pukul 5.30 petang (waktu tempatan) di Circleville, Ohio dengan penolong-penolong syerif daerah Pickaway bertindak balas terhadap kejadian itu.
Difahamkan, Ronald Clifton merupakan pemilik haiwan itu dan ia bertindak sedemikian bagi melindungi enam ekor kuda belang betina.
“Saya rasa ia mengoyakkan lengan saya,” kata Clifton, 72, ketika memberitahu operator talian kecemasan sebelum anggota yang bertindak balas dengan panggilan tersebut tiba di lokasi kejadian.
Rakaman kamera badan menunjukkan Clifton terbaring di atas tanah dengan kesakitan di sebuah padang yang berpagar sebelum dibawa ke sebuah hospital untuk mendapatkan rawatan.
Kuda belang jantan besar itu terus bertindak agresif selepas ketibaan penolong-penolong syerif, yang menyebabkan seorang pegawai menembak haiwan itu. Menurut polis, ia adalah tindakan yang perlu dilakukan.

Tidak dapat dipastikan apa yang menyebabkan tingkah laku agresif haiwan itu tetapi pegawai berkata, ia mungkin cuba melindungi beberapa betina kuda belang betina yang berada di padang yang sama. – Agensi


Pearly-Thinaah akur tersingkir awal pada All England
Oleh MUHAMMAD HELMEE RAMLI

15 Mac 2023, 4:51 pm
LANGKAH beregu wanita No.1 negara, Pearly Tan-M. Thinaah pada kejohanan badminton Seluruh England (All England) tersekat seawal pusingan pertama selepas tewas 13-21, 21-15, 15-21 kepada wakil Jepun, Mayu Matsumoto-Wakana Nagahara kelmarin.
Kekalahan tersebut menyaksikan juara Terbuka Perancis tahun lalu itu gagal meneruskan aksi konsisten selepas melangkah ke pusingan separuh akhir pada kejohanan Terbuka Jerman minggu lalu.
Jurulatih beregu wanita kebangsaan, Hoon Thien How tanpa berselindung mengakui, anak-anak buahnya itu menampilkan aksi di bawah paras sebenar apabila membenarkan pasukan lawan menguasai sepenuhnya perlawanan tersebut.
“Hari ini (kelmarin) set pertama agak kurang kerana banyak kesilapan yang dilakukan sehingga membolehkan pasukan lawan mendapat mata mudah. Kemudian, mereka dapat memperbaiki permainan pada set kedua dan menang.
“Memasuki set ketiga, kita bermain baik sehingga kedudukan 11-10, kita cuba untuk matikan permainan tetapi tidak berjaya. Mungkin pada ketika itu, fokus sudah mula terganggu,” katanya ketika dihubungi Kosmo! semalam.
Pada masa sama, Thien How turut menganggap kekuatan setiap pemain pada ketika ini hampir sama biarpun Pearly-Thinaah diletakkan sebagai pilihan kelima dalam kejohanan bertaraf Jelajah Dunia Super 1000 tersebut.

Justeru, beliau hanya mengharapkan aksi terbaik daripada anak-anak buahnya setiap kali turun ke gelanggang kerana menganggap setiap perlawanan sentiasa menjanjikan aksi sukar buat mereka.
“Saya nak cakap, badminton sekarang tidak kira anda pilihan pertama atau kedua, setiap pemain terbaik pun boleh kalah awal kerana jurang tidak jauh sangat. Semua pemain kekuatan boleh kata sama rata,” ujar Thien How. – KOSMO! ONLINE


Kerja banyak sampai lupa nak kahwin – Asmidar
Oleh MOHAMMAD SHAHEMY AZMI

15 Mac 2023, 5:00 pm
KUALA LUMPUR – Penyanyi Asmidar mengakui kadang-kala timbul perasaan untuk mendirikan rumah tangga dan memiliki keluarga sendiri seiring dengan peningkatan usianya yang kini mencecah 37 tahun.
Bagaimanapun, Asmidar atau nama lengkapnya Norhasmidar Ahmad terpaksa akur apabila masih belum bertemu jodoh selain terikat dengan komitmen kerja yang banyak sebagai penyanyi dan juga pensyarah.
Asmidar ketika ditemui Kosmo! Online berkata, sebagai seorang wanita, memang terdetik dalam hatinya untuk membina sebuah keluarga dan memiliki cahaya mata memandangkan usianya hampir menjengah 40 tahun tidak lama lagi.
“Sebagai seorang wanita yang semakin meningkat usia, memang saya tak nafikan ada perasaan untuk mendirikan rumah tangga dan memiliki cahaya mata.
“Tapi jodoh belum sampai lagi. Kerja pun semakin banyak sampai terlupa nak fikir tentang kahwin,” katanya berseloroh.
Ketika disoal tentang teman istimewa yang mungkin disembunyikan daripada pengetahuan sesiapa, bekas naib juara Bintang RTM 2001 itu memberitahu dirinya masih lagi berstatus solo tanpa kehadiran lelaki yang dianggap istimewa.

“Kawan-kawan ramai. Cuma yang betul-betul istimewa (teman lelaki) belum ada lagi. Saya lebih fokus pada kerja dan perniagaan. Saya pun masih lagi mengajar di Akademi Seni Budaya dan Warisan Kebangsaan (ASWARA).
“Tahun ini pelajar saya ada dua persembahan besar yang akan dijayakan. Jadi bertambahlah lagi kerja,” katanya.
Menyentuh tentang aktiviti ketika bulan puasa tidak lama lagi, seperti biasa Asmidar akan kembali sibuk ‘turun padang’ membantu keluarganya berniaga martabak di bazar Ramadan.
Bagaimanapun, jika sebelum ini keluarganya mampu menjual martabak ayam dan daging antara 20 kilogram (kg) hingga 30kg sehari, namun tahun ini mereka akan mengecilkan jumlah jualan kerana faktor kudrat yang agak terbatas.
“Tahun ini seperti biasa saya akan membantu ibu dan ayah berniaga di bazar Ramadan Wangsa Maju. Cuma jualan tidaklah sebanyak seperti sebelum ini kerana ibu dan ayah sudah berusia, tak berapa larat sangat nak meniaga.
“Mereka masing-masing sudah berusia lebih 50-an. Mereka masih lagi mahu berniaga sebab dah biasa. Bukan sebab untuk mencari pendapatan menyara saya dan adik-beradik,” katanya ketika ditemui di majlis pelancaran lagu raya, Janji Happy di Mimpi Kita, Bangsar di sini, hari ini.
Tambah Asmidar lagi, setiap kali menjelang Ramadan, dia akan mengurangkan aktiviti seni untuk membantu kedua orang tuanya di bazar Ramadan kerana timbul rasa bersalah jika tidak menolong mereka sewaktu bulan puasa. – KOSMO! ONLINE


Sindiket guna Toyota Vellfire angkut rokok seludup
Oleh MOHD SHARKAWI LONDING

15 Mac 2023, 5:01 pm
JOHOR BAHRU – Mengangkut barang kontraban menggunakan kenderaan pelbagai guna (MPV) mewah jenis Toyota Vellfire yang diubah suai untuk membawa rokok putih dan kretek yang diseludup.
Taktik yang digunakan sindiket sejak sebulan lalu itu bagaimanapun terbongkar apabila tiga lelaki termasuk lelaki warga asing ditahan dalam dua serbuan pukul 10 pagi di Taman Johor di sini semalam.
Ketua Polis Johor, Datuk Kamarul Zaman Mamat berkata, dalam serbuan itu, sebanyak 207 kotak besar berisi pelbagai jenis rokok seludup dari negara jiran bernilai lebih RM1.5 juta.
“Dalam serbuan pertama, seramai tiga individu terdiri daripada dua lelaki tempatan dan seorang lelaki warga asing berusia 42 hingga 58 tahun ditahan.
“Dalam serbuan itu, polis merampas 81 kotak rokok jenama U2 dan 55 kotak rokok jenama NYX Menthol selain Toyota Vellfire yang diubah suai dan Perodua Myvi,” katanya pada sidang akhbar di Markas Pasukan Polis Marin (PPM) Wilayah Dua, Tampoi di sini hari ini.
Kamarul Zaman berkata, serbuan kedua dilakukan pada pukul 10.30 pagi di Jalan Sri Pantai, taman berkenaan dan merampas 62 kotak rokok jenama U2 serta dua kotak rokok jenis Re King.

Nilai rampasan rokok seludup bagi dua serbuan itu adalah RM1,555,848 dengan jumlah keseluruhan RM1.7 juta termasuk kenderaan.
Katanya, rampasan rokok putih dan rokok kretek tersebut merupakan yang di negeri ini setakat ini.
Kes disiasat di bawah Seksyen 135(1)(d) Akta Kastam 1967 yang membawa hukuman denda tidak kurang 10 kali nilai barang atau RM100,000 mana lebih besar dan tidak lebih 20 kali nilai barang atau RM500,000 mana lebih besar.
Seksyen itu memperuntukkan hukuman penjara tidak kurang enam bulan atau tidak lebih lima tahun atau kedua-duanya. – KOSMO! ONLINE


Sidang DUN Melaka: Bina semula sekolah daif bernilai RM10.8 juta
Oleh MUHAMMAD SHAHIZAM TAZALI

15 Mac 2023, 5:21 pm
MELAKA – Kerajaan negeri akan membina semula dua sekolah daif yang telah dikenal pasti membabitkan peruntukan berjumlah RM10.8 juta menerusi Belanjawan 2023 yang dibentang bulan lalu.
Pengerusi Jawatankuasa Pendidikan, Teknologi dan Telekomunikasi Melaka, Datuk Rais Yasin berkata, sekolah terlibat adalah Sekolah Kebangsaan (SK) Sebatu di Sungai Rambai dan Sekolah Jenis Kebangsaan Cina (SJKC) On Lok di Selandar.
Kata beliau, pembinaan SK Sebatu melibatkan peruntukan sebanyak RM9 juta sementara RM1.8 juta lagi untuk pembinaan SJKC On Lok.
“Kerja-kerja meroboh dan membina semula bangunan di SK Sebatu membabitkan empat bilik darjah, sebuah pejabat pentadbiran, bilik muzik dan bilik guru serta mewujudkan persekitaran sekolah yang lebih mesra golongan orang kurang upaya (OKU).
“Pembinaan semula SJKC On Lok melibatkan sebuah bengkel reka bentuk dan teknologi, bilik pemulihan berserta perolehan peralatan serta kelengkapan,” katanya ketika sesi pertanyaan-pertanyaan lisan Sidang Dewan Undangan Negeri (DUN) Melaka di Seri Negeri, Ayer Keroh di sini, hari ini.
Beliau menjawab soalan tambahan Zulkiflee Mohd. Zin (BN-Taboh Naning) mengenai sekolah daif di Melaka.

Sementara itu, berhubung cadangan membina sekolah baharu di DUN Ayer Limau dan Masjid Tanah, Rais berkata, tiada perancangan berhubung perkara itu dalam masa terdekat.
Jelasnya, data semasa menunjukkan purata bilangan pelajar bagi setiap kelas di sekolah menengah di kawasan itu antara 17 hingga 23 orang.
“Jumlah ini menunjukkan tiada keperluan bagi Jabatan Pendidikan Negeri untuk memohon projek pembinaan bangunan tambahan mahupun projek pembinaan sekolah baharu.
“Bagaimanapun, satu projek pembinaan Sekolah Menengah Agama (Ulul Albab) di Sungai Baru Tengah, Ayer Limau telah diluluskan,” jelasnya. – KOSMO! ONLINE


Pinjaman, insurans Rahmah untuk kereta terpakai
Oleh TUAN NURHIDAYAH TUAN AB.GHANI

15 Mac 2023, 4:43 pm
SUBANG JAYA – Kerajaan bercadang menyediakan kemudahan pembiayaan pinjaman serta insurans kenderaan di bawah inisiatif Payung Rahmah bagi membantu golongan B40.
Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, kementeriannya akan bertemu dengan institusi perbankan dan pihak insurans bagi membincangkan perkara berkenaan.
“Idea sudah ada dan kita menunggu sesi libat urus. Selain itu, kita juga bercadang menyediakan insurans kepada wanita dan juga belia.
“Semalam, saya telah berbincang dengan salah sebuah syarikat insurans berkenaan kereta terpakai yang ada risiko kerosakan besar seperti enjin dan kotak gear.
“Skim perlindungan atau insurans Rahmah kereta terpakai akan ditawarkan kepada rakyat yang tidak berkemampuan memiliki kereta baharu. Namun, kita perlu tunggu libat urus yang lebih serius dan pakej-pakejnya akan diumumkan kelak,” ujarnya ketika sidang media selepas merasmikan Kempen Klasiknya Raya di Mydin Subang Jaya tengah hari tadi.
Dalam pada itu, beliau turut meminta pendapat Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz mengenai usaha KPDN mengadakan perbincangan dengan bank tempatan untuk mempelbagai inisiatif di bawah Payung Rahmah.

Menurutnya, Tengku Zafrul memberi sokongan baik dan beliau akan usahakan KPDN untuk berjumpa tokoh-tokoh bank supaya perbincangan dapat dilaksanakan.
“Saya yakin Tengku Zafrul akan membantu saya melaksanakan idea berkenaan.
“Beliau mempunyai pengaruh kuat dan telah banyak membantu mempromosi inisiatif Payung Rahmah ini,” ujarnya. – KOSMO! ONLINE


Azizulhasni tarik diri kejohanan UCI di Kaherah, Mesir
Oleh MUHAMMAD HELMEE RAMLI

15 Mac 2023, 4:10 pm
JAGUH berbasikal trek negara, Datuk Mohd. Azizulhasni Awang terlepas peluang untuk beraksi pada Piala Negara-Negara Kesatuan Berbasikal Antarabangsa (UCI) di Kaherah, Mesir apabila terpaksa menarik diri daripada kejohanan tersebut yang bermula semalam.
Keputusan tersebut diumumkan menerusi laman Facebook miliknya selepas mengambil kira nasihat doktor selain turut disebabkan faktor lain sehingga memaksa beliau untuk berehat seketika.
“Demi memberi ruang untuk mendapatkan pemulihan yang optimum, tempat saya akan digantikan oleh Fadhil Zonis,” katanya.
Pada masa sama, pelumba berusia 35 tahun yang terkenal dengan julukan The Pocket Rocketman itu berharap semua pihak kekal memberi sokongan terhadap rakan seperjuangannya yang lain.
“Saya memohon supaya anda semua terus memberikan sokongan kepada atlet lumba basikal yang akan bertanding di sini nanti.
“Jadual perlumbaan adalah seperti berikut Rabu (pecut berpasukan lelaki & wanita), Khamis (keirin lelaki, pecut wanita, omnium lelaki) manakala Jumaat (keirin wanita, pecut lelaki, madison lelaki, omnium wanita),” ujarnya.

Untuk rekod, Azizulhasni pernah menjalani pembedahan jantung terbuka di Hospital Epworth Richmond, Melbourne April tahun lalu selepas disahkan mengalami masalah jantung yang jarang ditemui.
Bagaimanapun, Azizulhasni baru-baru ini membuktikan bahawa beliau masih berbisa selain mampu menjadi pencabar pingat pada Sukan Olimpik Paris 2024 selepas meraih pingat perak pada Kejohanan Piala Negara-Negara UCI di Jakarta, Indonesia bulan lepas. – KOSMO! ONLINE


Amelia Henderson jadi moderator program Temu Anwar
Oleh KOSMO!

15 Mac 2023, 3:47 pm
PETALING JAYA – Program dialog anak muda bersiri dikenali sebagai Temu Anwar yang bakal berlangsung pada 19 Mac ini menampilkan seorang pelakon cantik sebagai moderator iaitu Amelia Henderson.
Sesi dialog bersama anak muda itu yang akan diadakan di Pusat Konvensyen Kuala Lumpur (KLCC) turut diserikan dengan persembahan istimewa daripada kumpulan Bunkface.
Sebelum ini, Kosmo! melaporkan program Temu Anwar itu akan diadakan bersama dengan program Forum dan Eksposisi Pemerkasaan Anak Muda 2023.
Sesi dialog tersebut adalah khusus bagi memberi peluang kepada sesiapa sahaja terutama anak muda bertanyakan soalan secara terus kepada Perdana Menteri, Datuk Seri Anwar Ibrahim.
Difahamkan, atur cara bagi program terbabit akan bermula pada pukul 3 petang di Dewan 6 dan 7 di KLCC serta pendaftaran boleh dibuat menerusi laman web temuanwar.com.
Bagi mereka yang telah mendaftar, sila tunggu pengesahan melalui mesej khidmat pesanan ringkas (SMS) atau aplikasi WhatsApp. – KOSMO! ONLINE


Mesin layan diri IPR diperluas ke kampus, hospital
Oleh ZAKKINA WATI AHMAD TARMIZI

15 Mac 2023, 3:46 pm
SEREMBAN – Kementerian Ekonomi menerusi Inisiatif Pendapatan Rakyat (IPR) melalui jualan melalui mesin layan diri yang diperkenalkan baru-baru ini akan diperluaskan ke lokasi yang dilihat menjadi tumpuan orang ramai seperti di kampus universiti dan hospital.
Menterinya, Rafizi Ramli berkata, pemilihan lokasi-lokasi seperti itu mengambil kira ia sesuai untuk diletakkan makanan pada harga anggaran RM2 sehingga RM5 dan dapat memberi impak kepada orang ramai sekitarnya.
“Pada 21 Mac, ia akan dilancarkan di kampus universiti iaitu di Universiti Teknologi Mara (UiTM) Shah Alam jadi kita akan pergi dari satu tempat ke satu tempat, permintaan itu memang terus masuk dari tempat-tempat yang menawarkan untuk beri ruang mesin layan diri ini.
“Hospital ada, pejabat swasta juga ada dan proses ini akan berterusan sepanjang masa. Memang itu perancangannya dan kita akan pergi ke tempat awam dan tempat-tempat yang ramai pengunjung,” katanya kepada pemberita dalam sidang akhbar selepas mengadakan lawatan ke tapak Mesin Layan Diri Inisiatif Pendapatan Rakyat (IPR) di Stesen Bas Terminal 1 Seremban di sini hari ini.
Rafizi berkata, pihak kementerian kini sedang memuktamadkan seberapa banyak lokasi di seluruh negara bagi diletakkan mesin layan diri berkenaan dengan sasaran 5,000 orang penerima mesin tersebut.
“Menjelang akhir tahun saya jangka permohonannya adalah mencecah sehingga puluhan ribu tetapi kita kena ukur kapasiti industri yang menyediakan mesin layan diri ini kerana setiap satu mesin pihak operator perlu mengeluarkan kos sehingga RM30,000.

“Kerajaan tidak beli mesin ini hanya keluarkan bayaran sewa dan modal itu perlu dikeluarkan oleh operator mesin layan diri ini dan sumbangan kerajaan kepada industri melalui IPR ini adalah dengan meningkatkan penggunaan mesin ini di seluruh negara dan akan memesatkan industri itu,” ujarnya.
Sementara itu katanya, dengan lebih banyak Inisiatif Usahawan Makanan (INSAN) IPR menerusi mesin layan diri ini ditempatkan di seluruh negara ia akan penuhi bukan sahaja permintaan penerimanya yang terdiri daripada golongan berpendapatan 40 peratus terendah dan miskin tegar tetapi juga boleh mempengaruhi penawaran makanan pada harga sekitar RM2 dan RM5 di seluruh negara. – KOSMO! ONLINE


AMK Perak selar kenyataan biadap Peja
Oleh ASLIZA MUSA

15 Mac 2023, 3:53 pm
IPOH – Angkatan Muda Keadilan (AMK) Perak menyifatkan Datuk Seri Ahmad Faizal Azumu sebagai biadap apabila menggelarkan Perdana Menteri, Datuk Seri Anwar Ibrahim sebagai penipu dan peliwat.
Ketua AMK Perak, Zaim Sidqi Zulkifly berkata, kenyataan Ahmad Faizal yang juga Timbalan Presiden Parti Pribumi Bersatu Malaysia (Bersatu) itu dilihat cukup angkuh dan tidak wajar sama sekali.
Katanya, kenyataan yang menjejaskan kredibiliti Anwar selaku Ahli Parlimen Tambun itu dibuat Ahmad Faizal ketika ucapan perbahasan pada Perhimpunan Agung Tahunan Bersatu, Ahad lalu.
“Kami merasakan ucapan Peja ketika itu sangat biadap dan angkuh. Sudahlah, cukup-cukuplah, terimalah kekalahan di Tambun (pada Pilihan Raya Umum Ke-15), sekarang kita fokus untuk membina sebuah negara yang lebih baik di bawah pimpinan Datuk Seri Anwar Ibrahim di bawah konsep Malaysia Madani,” katanya ketika ditemui pemberita selepas membuat laporan polis di Ibu Pejabat Polis Daerah (IPD) Ipoh di sini hari ini.
Menurut Zaim Sidqi, laporan polis tersebut dibuat supaya pihak berkuasa dapat menjalankan siasatan berhubung kenyataan yang bukan sahaja boleh menimbulkan kekacauan malah menjejaskan kredibiliti Presiden PKR itu.
Katanya, Ahmad Faizal juga perlu bertanggungjawab atas kenyataan yang dilemparkannya itu.

Terdahulu, Zaim Sidqi menunjukkan kepada media klip video berdurasi 34 saat yang memaparkan Ahmad Faizal secara sinis menyebut Anwar yang menang di Tambun pada PRU-15 bukan sahaja penipu malah pernah digelar peliwat, ketika berucap pada Perhimpunan Agung Tahunan Bersatu baru-baru ini. – KOSMO! ONLINE


Banjir: Lapor harta benda hilang, rosak melalui e-Reporting
Oleh MOHD SHARKAWI LONDING

15 Mac 2023, 4:09 pm
JOHOR BAHRU – Polis Johor menyediakan kemudahan kepada mangsa banjir yang terjejas di negeri ini untuk membuat laporan polis menerusi dalam talian atau e-Reporting.
Ketua Polis Johor, Datuk Kamarul Zaman Mamat berkata, laporan yang dijana sistem dalam talian ini boleh digunakan untuk membuat tuntutan dan sebagai bukti mangsa terjejas dalam bencana banjir.
“Polis Johor menyediakan kemudahan e-Reporting untuk kes-kes yang berkaitan terutamanya kejadian banjir baru-baru ini.
“Mangsa yang terjejas mengalami kerosakan harta benda termasuk hilang kad pengenalan, kad ATM atau kerosakan rumah semasa banjir boleh membuat laporan polis melalui e-Reporting dengan melayari website (laman sesawang).
“Laporan polis ini boleh dicetak dan digunakan untuk membuat tuntutan dan sebagainya akibat bencana banjir,” katanya pada sidang akhbar di Markas Pasukan Polis Marin Wilayah Dua, Tampoi di sini hari ini.
Kamarul Zaman berkata, selain itu, pihaknya akan menyediakan perkhidmatan dengan menempatkan pegawai dan anggota di pusat pemindahan sementara (PPS) yang masih beroperasi di negeri ini untuk membuat laporan polis.

Selain itu katanya, mangsa banjir juga boleh tampil ke mana-mana balai polis berdekatan untuk membuat laporan.
Terdahulu, situasi banjir di negeri ini terus menunjukkan perkembangan positif apabila mereka penurunan dengan seramai 35,230 mangsa masih ditempatkan di 114 pusat pemindahan sementara (PPS) setakat pukul 4 petang, hari ini.
Jumlah itu menunjukkan sedikit pengurangan berbanding seramai 35,965 mangsa yang direkodkan, tengah hari tadi.
Setiausaha Kerajaan Negeri, Tan Sri Dr. Azmi Rohani dilaporkan berkata, jumlah mangsa banjir terkini itu terdiri daripada sejumlah 9,913 buah keluarga.
“Ketika ini, empat daerah masih terjejas akibat banjir khususnya melibatkan banjir termenung dengan Batu Pahat kekal daerah paling teruk terjejas melibatkan seramai 35,065 mangsa.
“Ini diikuti daerah Segamat (102 mangsa); Muar (42 mangsa) dan Tangkak (24 mangsa).
“Daerah lain yang sebelum ini terjejas telah pulih sepenuhnya apabila kesemua mangsa yang ditempatkan di PPS di daerah terlibat telah dibenarkan pulang,” katanya.-KOSMO! ONLINE


MHC ‘sambar’ khidmat pakar flick Australia
Oleh MUHAMMAD ZUHAILY BADLISHAH

15 Mac 2023, 3:51 pm
KUALA LUMPUR – Konfederasi Hoki Malaysia (MHC) serius untuk meraih pingat emas Sukan Asia di Hangzhou, China pada September depan apabila mendapatkan khidmat pakar pukulan sudut penalti dari Australia, Chris Ciriello.
Presiden MHC, Datuk Seri Subahan Kamal berkata, kehadiran Ciriello, 38, bukan sahaja mampu menajamkan penyudah pukulan sudut penalti Speedy Tigers tetapi turut menjalinkan kerjasama erat dengan Australia.
“Hari ini nak maklumkan kita bawa Ciriello untuk membantu menajamkan lagi pukulan sudut penalti. Dia akan berkerjasama dengan bekas pakar pukulan sudut penalti kita, Amin Rahim dan jurulatih yang lain.
“Kehadirannya juga memudahkan kita berurusan dengan Australia kerana kita kerap menghantar pasukan berlatih di sana berbanding Eropah sebab murah,” katanya dalam sidang akhbar di Stadium Hoki Nasional, Buki Jalil hari ini.
Dalam perkembangan sama, Ciriello teruja untuk berkongsi pengalaman dan pengetahuannya bagi memastikan sentuhan penyudah barisan pemain negara lebih tajam apabila beraksi di peringkat antarabangsa.
“Mereka ada potensi yang besar. Cumanya skuad memerlukan sekurang-kurangnya tiga pakar sudut penalti. Saya lihat skuad negara bagus tetapi masih ada ruang untuk memperbaiki lagi prestasi mereka,” jelasnya.

Kebolehannya tidak perlu dipertikaikan lagi kerana beliau pernah membantu Australia muncul juara Piala Dunia 2014 di The Hague, Belanda selain meraih pingat gangsa Sukan Olimpik London 2012.
Sebagai rekod, Ciriello yang pernah meledak 116 gol daripada 199 penampilan bersama Kookaburras, pernah dilantik sebagai pembantu jurulatih merangkap jurulatih analisis India dari 2018 hingga 2021. – KOSMO! ONLINE


Konsert besar dilarang sehari sebelum, pada cuti umum Islam
Oleh KOSMO!

15 Mac 2023, 4:50 pm
PETALING JAYA – Artis lelaki luar negara dilarang mengenakan pakaian seperti wanita semasa mengadakan persembahan di Malaysia.
Selain itu, artis luar negara sama ada lelaki dan wanita juga tidak dibenarkan menanggalkan pakaian semasa di pentas.
Ia merupakan antara garis panduan baharu yang ditetapkan Jawatankuasa Agensi Pusat Permohonan Persembahan Filem Dan Persembahan Artis Luar (Puspal).
Dalam pada itu, artis luar negara juga tidak lagi dibenarkan mengadakan konsert besar dan persembahan langsung sehari sebelum dan pada hari cuti umum Islam mulai 2024.
Menurut Puspal, ia meliputi keseluruhan bulan puasa, Awal Muharram, Maulidur Rasul, Israk Mikraj, Nisfu Sya’ban, Nuzul Al-Quran, Hari Raya Aidilfitri dan Hari Raya Aidiladha.
Persembahan hanya dibenarkan pada Ogos dan September kecuali 30 dan 31 Ogos serta 15 dan 16 September untuk sambutan Hari Merdeka dan Hari Malaysia.

Mengulas garis panduan baharu tersebut, Menteri Komunikasi dan Digital, Fahmi Fadzil dilaporkan berkata, kemas kini itu dibuat adalah untuk melindungi sensitiviti rakyat tempatan.
“Kami telah berunding dengan semua masyarakat termasuk orang Islam dan bukan Islam dalam merangka garis panduan yang dikemas kini.
“Pada masa sama, garis panduan itu juga dipinda selepas mendapat maklum balas daripada pemain industri,” katanya.
Menurut Fahmi, pihaknya bersetuju untuk membuat garis panduan tersebut dengan lebih jelas supaya ia lebih mudah difahami.
“Bagi artis luar negara lelaki yang dilarang berpakaian seperti wanita, kita tiada niat untuk diskriminasi,” jelasnya.
Sementara itu, selain persembahan secara langsung, garis panduan itu juga melibatkan kru filem asing yang merakam kandungan di Malaysia.
Salah satu kriteria baharu untuk penggambaran ialah skrip kandungan tersebut tidak boleh menggambarkan secara negatif mana-mana agensi keselamatan atau penguatkuasaan di Malaysia seperti polis atau pasukan tentera.
Skrip juga mesti disemak oleh Puspal untuk kelulusan sebelum boleh meneruskan penggambaran. – KOSMO! ONLINE


Melaka tidak cukup mesin dialisis
Oleh MUHAMMAD SHAHIZAM TAZALI

15 Mac 2023, 4:03 pm
MELAKA – Kementerian Kesihatan (KKM) diminta mempertimbangkan cadangan menambah mesin dialisis dan membuka lebih banyak pusat rawatan hemodialisis di Melaka bagi menampung keperluan pesakit yang semakin meningkat.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, ketika ini hanya terdapat empat pusat hamodialisis kendalian KKM iaitu di Hospital Jasin, Hospital Alor Gajah dan Hospital Melaka serta satu di Klinik Kesihatan Cheng.
Menurut beliau, kesemua kemudahan tersebut beroperasi pada kapasiti maksimum dengan merawat 282 pesakit menggunakan 62 mesin dialisis.
“Keperluan pusat hemodialisis di Melaka buat masa ini dalam keadaan terkawal. Ini kerana keperluan itu masih dapat ditampung oleh 32 pusat rawatan hemodialisis swasta berlesen yang mempunyai 449 mesin dialisis dan mampu merawat 1,513 pesakit.
“Bagaimanapun, tidak semua rakyat mampu mendapatkan rawatan di pusat hemodialisis swasta dan pesakit dalam kategori asnaf akan dimasukkan ke pusat hemodialisis KKM tetapi jumlah mesin yang ada terhad,” katanya dalam sidang akhbar ketika Sidang Dewan Undangan Negeri (DUN) Melaka di Seri Negeri, Ayer Keroh di sini, hari ini.
Jelasnya, kekangan itu menyebabkan masa menunggu untuk mendapatkan rawatan menjadi lebih panjang.

“Justeru, saya telah kemukakan beberapa cadangan kepada KKM untuk menambah mesin dan pusat-pusat hemodialisis dan kerajaan negeri juga berhasrat membina sebuah pusat hemodialisis bagi membantu rakyat Melaka yang tidak layak mendapat bantuan rawatan,” katanya.
Akmal berkata, satu perbincangan dengan pusat zakat dan Majlis Agama Islam Melaka (MAIM) untuk menambah satu atau dua pusat hemodialisis dalam tempoh empat tahun akan dilakukan dalam masa terdekat. – KOSMO! ONLINE


‘Klasiknya Raya’ Mydin, MBSB tawar penjimatan sempena Aidilfitri
Oleh TUAN NURHIDAYAH TUAN AB.GHANI

15 Mac 2023, 4:13 pm
SUBANG JAYA – Rangkaian pemborong dan peruncit terbesar tempatan, Mydin menganjurkan kempen ‘Klasiknya Raya’ dengan kerjasama rakan eksklusif perbankan MBSB Bank sempena menjelangnya sambutan bulan Ramadan dan Aidilfitri tidak lama lagi.
Pengarah Urusan Mydin, Datuk Wira Dr. Ameer Ali Mydin berkata, tema ‘Klasiknya Raya’ dipilih bagi menggamit semula tradisi dan semangat perayaan dengan menawarkan pelbagai keperluan bagi pelanggan mendapatkan keperluan dengan harga kompetitif dan mampu milik.
Menerusi kempen itu, pihaknya menawarkan pelbagai seleksi barangan keperluan rumah dan dapur, pelbagai pilihan baju raya lelaki, wanita serta kanak-kanak, perhiasan rumah, kuih raya dan pilihan kurma.
Selain itu, jualan Rahmah baju raya serta Bazar Ramadan Rahmah turut diadakan bagi meringankan beban perbelanjaan khususnya bagi persediaan untuk musim perayaan nanti.
“Kita juga bekerjasama dengan rakan e-dompet iaitu Atome, Boost, MBSB Bank e-wallet, MCash dan Touch’n GO eWallet yang menawarkan pulangan tunai keseluruhan bernilai RM300,000 bagi setiap transaksi di Mydin dan sah sehingga 7 Mei ini.
“Bagi meneruskan sokongan terhadap inisiatif kerajaan menyantuni golongan memerlukan, Mydin turut akan menyumbang Bakul Rahmah bernilai RM100,000 kepada golongan memerlukan melalui inisiatif Mydin Prihatin.

“Malah bagi mengimarahkan sambutan bulan Ramadan ini, Mydin dengan rakan pembekal akan mengagihkan 40,000 pek bubur lambuk bagi meneruskan tradisi bulan Ramadan,” ujarnya ketika pelancaran kempen berkenaan tengah hari tadi.
Sementara itu, Menteri Perdagangan Dalam Negeri dan Kos Sara Hidup, Datuk Seri Salahuddin Ayub yang hadir merasmikan kempen berkenaan berkata, sokongan penuh daripada pemain-pemain industri bagi Payung Rahmah sangat dihargai pihaknya.
“Saya bersyukur kerana pemain industri turut membantu serta memberikan sokongan penuh terhadap inisiatif yang Kementerian Perdagangan Dalam Negeri dan Kos Sara Hidup (KPDN) anjurkan.
“Mydin sangat serius menyokong konsep Payung Rahmah, bermula daripada Menu Rahmah dan sekarang mereka tampil dengan Jualan Rahmah ‘Klasiknya Raya’. Baju kanak-kanak, tudung bermula dengan harga RM12.90 sehinggalah pakaian dewasa semurah RM30 dapat dinikmati di pasar raya Mydin.
“Ini merupakan berita gembira buat rakyat yang kesusahan dan kita sangat hargai apa yang dilakukan Mydin di samping mengharapkan ia dapat akan dituruti oleh gedung-gedung tekstil terkemuka dan butik kecil dalam negara kita,” ujarnya.
Menurut Salahuddin, KPDN akan mengusahakan pelbagai inisiatif lain bagi membantu meringankan beban rakyat yang kesusahan dalam mengharungi kos sara hidup yang tinggi. – KOSMO! ONLINE


YouTube Buletin TV3 digodam?
Oleh KOSMO!

16 Mac 2023, 11:07 pm
PETALING JAYA – Akaun YouTube rasmi Buletin TV3 milik Media Prima Berhad bertukar nama dan gambarnya kepada ‘Tesla (US)’.
Bagaimanapun, akaun yang memiliki 1.62 juta pengikut itu masih mempunyai rakaman video yang dimuat naik oleh Buletin TV3.
Menerusi tinjauan di media sosial, saluran rasmi yang lain milik TV3 masih beroperasi seperti biasa dan tidak mengalami sebarang gangguan pertukaran logo mahupun nama.
Setakat ini masih belum keluar kenyataan rasmi daripada pihak Media Prima Berhad dan TV3 berhubung perkara tersebut. – KOSMO! ONLINE.


Diludah mat salih kerana berebut teksi
Oleh AZMI NORDIN

16 Mac 2023, 11:01 pm
PETALING JAYA – Seorang lelaki diludah mat salih disebabkan merebut semula tempat beratur yang dipotong lelaki tersebut ketika menunggu teksi.
Menerusi perkongsian hantaran @brdthrnry di Twitter, ketika dia sedang beratur menunggu teksi secara tiba-tiba datang seorang lelaki memotong barisannya.
“Baru sahaja mengalami kejadian yang tidak menyenangkan hari ini. Saya betul-betul beratur untuk menaiki teksi dan datang pula seorang mat salih yang kebetulan memotong barisan.
“Apabila teksi tiba, saya cepat-cepat masuk dan menepisnya untuk beratur tetapi yang mengejutkan saya, dia meludah saya,” katanya dalam hantaran itu.
Menurut gambar yang dimuat naik, dipercayai kejadian tersebut berlaku di ruangan menunggu bas Transit Aliran Ringan (LRT) Ampang Park, Kuala Lumpur.
Sementara itu, orang ramai turut berkongsikan pengalaman yang sama apabila berdepan dengan individu yang berperangai sedemikian ketika menunggu pengangkutan awam.

“Pernah jadi dekat diri saya juga, namun pemandu teksi tahu saya menunggu lebih awal daripada orang yang memotong barisan. Selepas naik teksi dia menjerit dekat saya,” kata @millanials
“Saya pula masa dalam LRT, masa nak keluar (tren) dia tolak nak keluar cepat-cepat, saya terus marah ‘mat salih’ itu depan-depan,” kata @iamrafffffff.
“Lagi satu mat salih paling susah pakai pelitup muka dalam kenderaan pengangkutan awam,” kata @hakimilotabur. -KOSMO! ONLINE.


Kebangkitan luar biasa TNB mara ke final
Oleh MUHAMMAD ZUHAILY BADLISHAH

16 Mac 2023, 10:27 pm
KUALA LUMPUR – Juara bertahan, Tenaga Nasional Berhad (TNB) mempamerkan kebangkitan dramatik dalam tempoh lima minit terakhir untuk mengesahkan tiket ke pentas final Piala TNB musim ini.
TNB yang ketinggalan tiga gol sepanjang 50 minit permainan, bangkit meledak tiga gol dalam baki lima minit terakhir untuk mengikat Maybank 3-3 sekali gus mengheret perlawanan ke penentuan penalti shoot-out.
Pada penentuan tersebut, TNB membuktikan pengalaman dan kemampuan mereka untuk memenangi aksi timbal balik separuh akhir di Stadium Hoki Nasional, Bukit Jalil, Kuala Lumpur itu dengan keputusan 3-0.
Pujian harus diberikan kepada keberanian taktikal power play daripada ketua jurulatih TNB, Nor Saiful Zaini Nasiruddin yang mengambil risiko mengeluarkan penjaga gol pada lima minit terakhir permainan.
Ia ternyata membuahkan hasil apabila TNB berjaya meledak tiga gol bermula dengan jaringan padang Azril Misron (m-57) sebelum Muhammad Amirul Hanif Mamat menyudahkan dua pukulan sudut penalti pada minit ke-59 dan 60.
Tiga gol itu sememangnya merentap semangat barisan pemain Maybank yang terlebih dahulu mendahului kedudukan 3-0 hasil dua pukulan sudut penalti Muhammad Razie Abd. Rahim (m-2 dan 22) serta satu gol padang Mohamad Ashran Hamsani pada minit ke-42.

“Kami tak patah semangat dan jurulatih sentiasa berikan motivasi kepada kami supaya teruskan mencari gol. Walaupun tinggal lagi lima minit tetapi kami percaya ia masih boleh dilakukan.
“Kami tak berhenti usaha selepas mendapat gol pertama. Kami harap dapat kekalkan momentum ini pada final nanti,” kata Amirul Hanif.
Lawan TNB di pentas final Ahad ini adalah seteru tradisi, Pasukan Hoki Terengganu (THT) yang mencatat kemenangan 8-2 secara agregat ke atas UiTM HA-KPT. – KOSMO! ONLINE


Orang ramai kagum OKU penglihatan tangkas guna telefon
Oleh KOSMO!

16 Mac 2023, 8:59 pm
PETALING JAYA – Seorang lelaki yang juga orang kurang upaya (OKU) penglihatan berkongsi cara menggunakan telefon bimbit membuatkan orang ramai berasa kagum.
Menerusi perkongsian satu video TikTok, pemuda tersebut dikenali sebagai Loh Boon Keat menunjukkan cara menggunakan ‘braille keyboard’ dengan menyentuh skrin telefon, malah dia melakukannya begitu pantas.
“Ada yang tertanya macam mana kami ‘blind’ (buta) menaip. Sesetengah orang boleh pakai ‘braille keyboard’ dan macam saya pun boleh (guna).
“Jadi apa itu ‘braille keyboard’, timbul atas skrin? Boleh raba? Kalau itu lain, itu ‘braille display’, tapi saya tak cover dalam ni (tak jelaskan dalam video) sebab saya tak ada. Harga ‘braille display’ minimum RM2,000 atau RM3,000.
“Untuk ‘braille keyboard’ ini kita susun jari atas skrin dan menaip seperti mana orang guna mesin braille,” katanya pada video tersebut.
Dalam video itu, Boon Keat yang telah memeluk agama Islam sejak enam tahun lalu menunjukkan cara dia menaip selain melayari media sosial Facebook termasuk membaca komen dan membalasnya.

“Kalau orang dah biasa guna ‘braille keyboard’, dia boleh taip sambil jalan. Cuma bahaya kalau katalah orang tarik telefon,” ujarnya.
Sementara itu, pengguna media sosial memuji pemuda tersebut, malah tidak terkecuali kagum dengan penerangan Boon Keat yang disifatkan seperti pengacara.
“Bijak brother ni. Jelas sebiji-sebiji perkataan. Sedap dengar dia cakap, boleh jadi pengacara atau pembaca berita,” kata Mohdsahrinizwan.
“Aku taip keyboard pun tak laju macam ni. Power, Allah Maha Besar,” ujar HafizHassan1983.
“Itu yang dikatakan ciptaan Allah itu sempurna. Kita hanya lihat dengan mata, tidak dengan hati,” ujar Sadhri.OKCS. – KOSMO! ONLINE


Pelajar sabar tunggu 5 tahun kahwini guru
Oleh KOSMO!

16 Mac 2023, 9:36 pm
JAKARTA – Sepasang pengantin di Pekanbaru, wilayah Riau menjadi perhatian ramai selepas kisah mereka yang merupakan bekas pelajar dan guru tular di media sosial, lapor portal berita Wolipop hari ini.
Berdasarkan klip video di laman TikTok, pasangan tersebut dilihat melangsungkan hari perkahwinan mereka dengan memakai busana pengantin berwarna biru.
“Pelajar mengahwini guru yang cantik. Si pelajar jatuh cinta kepada gurunya sejak mula bertemu,” demikian menurut keterangan pada video tersebut.
Hantaran itu turut memaparkan gambar lama guru wanita itu selain gambar majlis pernikahan pasangan yang mempunyai perbezaan usia lima tahun itu.
“Perbezaan umur lima tahun tidak memudarkan cinta si lelaki. Selepas menanti selama lima tahun, si lelaki melamar gurunya dengan perjuangan yang tidak mudah,” kata keterangan video itu.
Wolipop kemudian menemu bual guru tersebut, Putri Dariani, 26, yang kemudian memberitahu bahawa dia merupakan guru ko-kurikulum tarian sejak 2016.

Putri yang berkahwin dengan suaminya, Aldi Saputra Prasetiawan, 21, pada 3 Mac lalu menyatakan bahawa dia mula mengenali lelaki tersebut sejak 2017.
“Komitmen dan kegigihan Aldi yang terus berusaha untuk melamar saya menjadi penyebab saya menerima dia.
“Perjuangan dia untuk memperisterikan saya daripada gajinya hanya 1.8 juta rupiah (RM527) hingga ke tahap ini bagaikan satu pencapaian,” jelasnya.
Ketika ini, Putri masih bergelar guru sekolah manakala Aldi merupakan seorang pengendali mesin forklift. – Agensi


Liga Super: Negeri Sembilan sekat hajat besar Terengganu
Oleh MOHD. FITRIE MUHAMAD

16 Mac 2023, 10:34 pm
PAROI – Terengganu seakan belum berada pada tahap terbaik untuk mengekalkan rentak kemenangan selepas tunduk 2-1 kepada Negeri Sembilan pada aksi Liga Super di Stadium Tuanku Abdul Rahman, sebentar tadi.
Pengendali pelawat, Tomislav Steinbruckner melakukan satu pertukaran berbanding aksi dengan PDRM FC sebelum ini apabila kembali menyenaraikan Damagoj Pusic bagi menggantikan Jordan Mintah dalam kesebelasan utama.
Pada perlawanan ini, pemain import baharu Negeri Sembilan, Levy Madinda dan bintang Terengganu, Adisak Kraisorn berjaya membuka akaun jaringan masing-masing di pentas Liga Malaysia (Liga M).
Bintang naturalisasi pelawat, Liridon Krasniqi memastikan permulaan baik buat Terengganu apabila dihidangkan peluang terbaik di depan gawang tuan rumah seawal minit pertama sebaliknya tampanan dilakukannya melambung tinggi melepasi palang gol Negeri Sembilan.
Memasuki minit ke-29, sekalipun sepakan pertamanya berjaya dihalang oleh Rahadiazli Rahalim, tindakan pantas Madinda melakukan tindakan susulan membuahkan hasil untuk menghadirkan gol pembukaan perlawanan.
Ketika aksi memasuki masa kecederaan, Adisak kembali menjadikan kedudukan seimbang selepas penjaga gol Negeri Sembilan, Sikh Izhan Nazrel Sikh Azman gagal menangkap kemas percubaan Sony Norde.

Kemasukan Muhammad Syafik Ismail jelas menghadirkan kualiti tambahan kepada jentera serangan Terengganu dan minit ke-64, kepantasan Herold Goulon berjaya menafikan usaha Krasniqi untuk meletakkan bola ke dalam gawang tuan rumah.
Selang tiga minit selepas itu, kesilapan Azam Azmi Murad yang lewat mengeluarkan bola dari kotak penalti sendiri membuka peluang buat Casagrande mencetak gol kedua buat Negeri Sembilan.
Selepas itu, kecemerlangan Sikh Izhan Nazrel berjaya menafikan beberapa lagi percubaan terbaik Terengganu untuk cuba mendapatkan gol kedua sekaligus memastikan tiga mata buat tuan rumah. – KOSMO! ONLINE


Suami isteri kendali rumah perlindungan direman kes amang seksual
Oleh SYED AZLAN SAYED HIZAR

16 Mac 2023, 9:19 pm
ARAU – Sepasang suami isteri yang mengendalikan sebuah rumah perlindungan dan kebajikan kanak-kanak direman bagi membantu siasatan kes amang seksual terhadap seorang penghuni premis tersebut.
Menurut sumber, pasangan suami isteri berusia lingkungan 50-an itu direman sejak minggu lalu dan kejadian difahamkan berlaku di rumah pasangan tersebut di Jejawi, di sini, manakala mangsa berusia 20 tahun dikatakan masih di bawah perintah perlindungan Jabatan Kebajikan Masyarakat (JKM).
“Mangsa sendiri tampil membuat laporan polis pada awal bulan ini, namun tidak dapat dipastikan adalah perlakuan amang seksual dilakukan terhadap mangsa ketika dia masih di bawah umur atau tidak,” katanya.
Katanya, rumah perlindungan tersebut dikosongkan sejak beberapa hari lalu dan puluhan penghuni diselamatkan ke beberapa premis perlindungan lain seliaan JKM negeri.
Ketua Polis Perlis, Datuk Surina Saad ketika dihubungi mengesahkan terdapat laporan polis dibuat dan kes masih disiasat di bawah Akta Kesalahan Seksual Terhadap Kanak-Kanak 2017.
Dalam pada itu, Pengarah JKM negeri, Ku Chik Ku Mat Esa enggan mengulas lanjut kerana kes tersebut sedang disiasat pihak polis. – KOSMO! ONLINE


Kereta bawa 6 PATI Bangladesh terbabas tepi jalan
Oleh ROHANA MOHD. NAWI

16 Mac 2023, 9:09 pm
PASIR MAS – Seorang tekong darat dan enam pendatang tanpa izin (PATI) warganegara Bangladesh cedera selepas kereta yang dinaiki mereka terbabas di Kampung Gual Bunut, Kubang Kual di Rantau Panjang dekat sini, semalam.
Kemalangan itu disedari sepasukan pegawai bersama anggota Balai Polis Rantau Panjang dan Balai Polis Lubok Stol, di sini, kira-kira pukul 7 malam semasa mereka menjalankan rondaan Ops Tapis di kawasan berkenaan.
Pemangku Ketua Polis Daerah Pasir Mas, Superintendan Nik Aminuddin Raja Abdullah berkata, semasa menjalankan rondaan, polis melihat sebuah kereta jenis Volkswagen Jetta yang dipandu seorang lelaki tempatan berusia 23 tahun terbabas di tepi jalan.
Menurutnya, pemeriksaan di lokasi kejadian turut menemui seramai enam lelaki pendatang asing tanpa izin (PATI) warga Bangladesh berusia dalam lingkungan 23 hingga 52 tahun.
“Hasil pemeriksaan di dalam kereta terbabit menjumpai 19 biji pil yang disyaki dadah. Dua orang PATI yang cedera masing-masing dibawa ke Hospital Universiti Sains Malaysia, Kubang Kerian dan Hospital Raja Perempuan Zainab II, Kota Bharu untuk menerima rawatan,” katanya dalam satu kenyataan hari ini.
Menurut Nik Aminuddin, pemandu yang mempunyai tujuh rekod jenayah lampau dan empat lagi PATI yang hanya mengalami cedera ringan dibawa ke balai polis untuk tindakan lanjut.

Katanya, lelaki warga tempatan itu ditahan di bawah Akta Kesalahan Keselamatan (Langkah-Langkah Khas) 2012 atau SOSMA manakala enam orang PATI mengikut Akta Imigresen 1959/63.
Tambahnya, kes disiasat mengikut Seksyen 26A Akta Anti Pemerdagangan Orang dan Anti Penyeludupan Migran (ATIPSOM) dan Seksyen 6(1)(c) Akta Imigresen 1959/63. – KOSMO! ONLINE


Lapangan Terbang Changi terbaik dunia tahun 2023
Oleh KOSMO!

16 Mac 2023, 9:00 pm
SINGAPURA – Lapangan Terbang Changi di Singapura kembali merampas kedudukan sebagai lapangan terbang terbaik dunia bagi tahun 2023 selepas jatuh  beberapa kedudukan sepanjang dua tahun lepas, lapor stesen penyiaran CNN semalam.
Berdasarkan senarai baharu laman web ranking dan ulasan lapangan terbang  Skytrax,  lapangan terbang antarabangsa tersebut sebelum ini mendahului senarai sama  selama lapan tahun.
Ia bagaimanapun jatuh beberapa kedudukan pada 2021 dan 2022 berikutan kemerosotan dalam bilangan penumpang akibat pandemik Covid-19.
Menurut jurucakap Skytrax, Peter Miller, Lapangan Terbang Changi menawarkan ‘sesuatu untuk setiap orang’ dan ia menjadi pemacu kepada popularitinya yang berterusan.
Antara yang menarik di kemudahan itu termasuk air terjun dalam bangunan setinggi 40 meter,  taman rama-rama dan pawagam IMAX selain lebih 280 ruang runcit dan restoran.
“Lapangan Terbang Changi adalah  lapangan terbang transit utama dan daripada maklum balas pelanggan, ia merekodkan prestasi yang baik kerana menawarkan pelbagai kemudahan untuk semua jenis penumpang termasuk keluarga, perniagaan serta pelancong,” kata Miller.

Berada di tempat kedua dalam senarai Skytrax tahun ini adalah Lapangan Terbang Antarabangsa Hamad di Qatar yang turut menawarkan pelbagai kemudahan untuk penumpang transit.
Selain itu, Lapangan Terbang Antarabangsa Tokyo atau lebih dikenali sebagai Haneda berada di tempat ketiga dan diikuti oleh Lapangan Terbang Antarabangsa Incheon di Korea Selatan serta Lapangan Terbang Charles de Gaulle di Paris.
Sementara itu, Lapangan Terbang Antarabangsa Kuala Lumpur berada di tempat ke-67 senarai 100 lapangan terbaik di dunia tersebut. – Agensi


Kakitangan Perhilitan maut keracunan makanan di Gunung Gelemat
Oleh NIK NUR IZZATUL HAZWANI NIK ADNAN

16 Mac 2023, 10:20 pm
DUNGUN – Seorang kakitangan Jabatan Perlindungan Hidupan Liar dan Taman Negara (Perhilitan) maut selepas tidak sedarkan diri dipercayai keracunan makanan di Gunung Gelemat, Kuala Jengai, Hulu Dungun, di sini hari ini.
Ketua Polis Daerah Dungun, Superintendan Baharudin Abdullah berkata, mangsa, Muhammad Nazli Ajis, 36, disahkan meninggal dunia sejurus pegawai perubatan tiba di lokasi kejadian ada pukul 6.35 petang.
“Kita menerima maklumat berhubung keadaan mangsa yang kritikal dan tidak sedarkan diri dipercayai akibat keracunan makanan.
“Pasukan bomba dan penyelamat bersama seorang doktor ke lokasi kejadian untuk menyelamatkan mangsa dengan menggunakan sebuah helikopter pada pukul 6 petang,” katanya, di sini hari ini.
Baharudin berkata, sebaik tiba di Klinik Kesihatan Bandar Al Muktafi Billah, Bukit Besi, di sini pada pukul 6.45 petang, pemeriksaan kedua mengesahkan kematian Muhammad Nazlin dan mayatnya telah dibawa ke Unit Forensik Hospital Dungun, di sini untuk tindakan lanjut.
“Difahamkan mangsa yang merupakan anggota Perhilitan Mersing, Johor, bersama 12 rakan sekerjanya ke gunung tersebut sejak 9 Mac lalu untuk program Pemantauan dan Perlindungan Kuang Gunung di Gunung Gelemat, Taman Negara.

Sementara itu, Ketua Zon 2 Jabatan Bomba dan Penyelamat Terengganu, Azman Alias berkata, operasi menyelamatkan mangsa terpaksa menggunakan helikopter AW189 berikutan jarak dan laluan ke gunung tersebut memakan masa tiga hari sekiranya menggunakan jalan darat. – KOSMO! ONLINE


Ustaz Azhar Idrus ditahan hospital, masalah jantung bengkak
Oleh KOSMO!

16 Mac 2023, 6:25 pm
PETALING JAYA – Penceramah selebriti, Ustaz Azhar Idrus, hari ini dilaporkan ditahan di sebuah hospital di Terengganu kerana difahamkan mengalami masalah paru-paru berair, jangkitan kuman di paru-paru dan jantung bengkak.
Menerusi hantaran di laman sosial Facebook beberapa penceramah terkenal tempatan, Azhar Idrus dipercayai telah dimasukkan di sebuah hospital di Terengganu sejak semalam.
Terkini, beberapa foto pertemuan dan lawatan pendakwah terkenal, Syeikh Muhammad Nuruddin Marbu’ Al-Banjari bersama Azhar Idrus turut viral di media sosial.
Dilaporkan, keadaan penceramah selebriti dari Terengganu itu sudah semakain stabil namun memerlukan pemantauan rapi pihak hospital.
Satu kuliah agama yang dijadualkan diadakan semalam di sebuah masjid Kampung Bukit Tadak, Kuala Telemong, Marang turut ditangguh kepada satu tarikh lain disebabkan oleh masalah kesihatan yang dihadapi Azhar Idrus.
Terdahulu, pada minggu lalu, ceramah Azhar Idrus terpaksa dibatalkan di beberapa negeri antaranya Selangor kerana dikatakan beliau tidak mempunyai tauliah ceramah.

Menjengah diruangan komen mendapati, ramai peminat penceramah yang sering menggunakan pendekatan komedi dalam setiap siri ceramahnya selama ini mendoakan kesihatan ustaz tersebut.
“Semoga Ustaz Azhar diberikan kesihatan yang baik dan kembali berdakwah seperti sedia kala,” ujar Farud Awang Ngah.
“Semoga Ustaz Azhar diberi kesembuhan oleh Allah untuk meneruskan kerja-kerja dakwah,” kata Salina Ahmad Sofian. – KOSMO! ONLINE.


LCS: Lebih ramai individu kenamaan bakal disiasat
Oleh Abdul Rahman Razali

16 Mac 2023, 7:03 pm
LCS: Lebih ramai individu kenamaan bakal disiasat | 15 MINIT MMTV 16 MAC 2023